Ekintza-plana - Errenteria Ingurumena\nEkintza-plana Tokiko Agenda 21 prozesuaren tresna baliagarrienetakoa da. Udalaren plan estrategiko bat da, iraunkortasuna erdiersteko helburu eta ekintza zehatzez osatutakoa. Plan hau urtero ebaluatzeko aukera du Udalak, besteak beste, planaren ezarpen-maila ezagutzeko. Horretaz gain, plan-estrategiko honetako jarduera bakoitzari adierazle batzuk egokitzen zaizkio, eta honela, ekintzen ezarpenak herria iraunkortasunerantz bideratzen duen ezagutu daiteke.\nErrenteriak iraunkortasunerako I. Ekintza-plana dagoeneko iraungia du eta plan berria osatzeko berrikuspen fasean aurkitzen da.\nAtal honetan honako atalak aurkituko dituzu:\nIraunkortasunerako I. Ekintza-plana (2006-2011)\nIraunkortasunerako II. Ekintza-plana (2016-2025)\n2006ko martxoan Iraunkortasunerako I. Ekintza-plana (2006-2011) onartu zen Udal Osoko Bilkuran. 2012an ebaluatu zen plana azkenekoz eta %54an gauzatua zegoela baieztatu zen. Honek eta planaren beraren epe-mugak 2016-2025 epealdirako Iraunkortasunerako II. Ekintza-planaren (aurrerantzean II PAL) osaketarako berrikuspen prozesua abiarazteko beharra mahai gainean jarri zuen.\nIraunkortasunaren aldeko ekintzak ezartzea helburu zuen Errenteriako I. Ekintza-plana 2006ko martxoan onartu zen Udal Osoko bilkuran. Plan honen irismena ekonomia, gizarte edo ingurumen esparrua barneratzen zituenez, arlo bakoitzerako hobekuntzak erdiesteko ekintzak biltzen ditu, bai udal mailakoak eta baita Errenteriako mugetan eragina duten udalaz gaindiko entitateenak ere. Honela, ekintza-plan hau, bi atalez osatu zen, orotara 321 ekintza bilduz:


Gipuzkera | Euskara\nTag Archives: Gipuzkera\nZer dinozu… Berba egin edo hitz egin? Euskara eta euskalkiak!\nErran edo esan erabiltzen duzu? Eta… Fan biot edo joan behar det? Zabala eta aberatsa da euskalkien mundua. Gaurkoan, Euskal Herriko txoko ezberdinetatik bidaia egingo dugu bertako euskara eta euskalkiak gertutik ezagutzeko! 🙂 Nola hitz egiten da zure herrian? Sekula izan al duzu zailtasunik beste eskualde bateko lagunak ulertzen?\nEuskalkien sailkapena eta ezaugarriak….\nLapurtera eta Behenafarrera: hizkerak bereizi egin diren arren, haien arteko aldea txikia da egun eta multzo berean sartu ohi dira.\nZuberoera: Bi ezaugarri nagusi ditu xiberutarrak: batetik, gainerako euskalkien aldean oso berezia dela; bestetik, batasun eta berdintasun handia daukala eremu osoan.\nGipuzkera: bertan oinarritu delako, gehienbat, euskara batua.\nBizkaiera: Euskal Herriko mendebalean hitz egiten dena da, Bizkaian ez ezik, baita Araban eta Gipuzkoa mendebalean ere.\nNafarrera: Eremuz lur handia hartzen du euskalki handiz. Bere barnean daude Nafarroako hizkerarik gehienak, bazter batetik bestera alde nabaria dagoen arren.\nOrri honetan Euskal Herriko euskalki nagusiak ezagutzeko eta entzuteko aukera duzue. Txoko desberdinetako hiztunak dira, denek esaldi berdina esaten duten baina bakoitzak bere euskalkian.\nGUK EUSKARAZ HITZ EGITEN DUGU!\nAhotsak.com atarian Euskal Herriko hizkeraren eta ahozko ondarearen inguruko hainbat kontu topatuko dituzue. Eta bitartean segi zuen euskalkiekin euskeraz hitzeiten, berbaiten, mintzatzen… eta BIZI POZIK! 🙂\nThis entry was posted in euskalkiak and tagged behe-nafarrera, bizkaiera, euskal herriko euskalkiak, euskalkien historia, euskara eta euskalkiak, Gipuzkera, lapurtera eta nafarrera, zuberotarra on 2 April, 2012 by Alicia San Juan.


Proteinetan oinarritutako argiztapenari buruzko ikertalde bat saritu dute - Deia\nHorizonte Berria saria\nProteinetan oinarritutako argiztapenari buruzko ikertalde bat saritu dute\ndeia.eus | bilbao 08.06.2021 | 18:58\nMaterialen Fisika Zentroa. UPV/EHU\nMaterialen Fisika Zentroa.\nTechnische Universität München, Universität Erlangen-Nürnberg eta Materialen Fisika Zentroa, Euskal Herriko Unibertsitatearen eta Ikerketa Zientifikoen Kontseilu Nagusiaren zentro mistoa osatzen duten nazioarteko ikertaldeak Royal Society of Chemistryko kimika Dibisioaren Horizonte saria irabazi du..\nTaldeak proteina fluoreszenteak estaldura polimerikoetan egonkortzeagatik eta oinarri biologikoko argiztapen-teknologian erabiltzeagatik jasotzen du saria. Taldeak arlo horretan egindako ahaleginak Europako Batzordeak aitortu eta finantzatu zituen, Fet-OPEN proiektu baten bidez. Proiektu horrek 2,5 milioi euro baino gehiagoko laguntza jaso zuen proiektua garatzeko, Engineered ARTIficial proteins for Biological Light-Emitting Diodes (ARTIBLED) izenburupean.\nHorizon Sariek zientzia kimiko garaikiderik zirraragarriena ospatzen dute, ikerketaren eta berrikuntzaren abangoardian, zientzia modernoa eta horrek munduaren hobekuntzan duen eragina hobeto islatzeko. Sariak talde edo kolaborazioentzat dira, eta norabide eta aukera berriak zabaltzen dituzte beren arloan, garapen zientifiko berritzaileen bidez.\nSaria jaso ondoren, Ruben D. Costa ikerlariak, proteinetan oinarritutako argiztapen-ekipokoak, honako hau adierazi zuen: "Horizonte 2021 Sariak oso ondo nabarmentzen ditu argiztapen artifizialaren kontzeptu berri bati forma emateko egin ditugun ahaleginak. Segurtasunak, eraginkortasunak eta egonkortasunak bultzatu dute gure gizarte teknologikoa. Iraunkortasuna da gure hurrengo urrats handia ".\nPedro Braña Coto, CSICeko ikertzailea Materialen Fisika Zentroan, eta saritutako taldeko kideak azaltzen du: "Argi diodo igorle jasangarriak, egonkorrak eta errendimendu handikoak sortu ditugu, proteina fluoreszenteak erabiliz kolore-iragazki gisa".\nBiologian, fotoluminiszentzia bikaina duten proteina fluoreszenteak daude, baina ez dira egonkorrak zelulatik kanpo.\nBraña Coto doktoreak gehitzen du: "Gure taldeak metodo bat garatu du proteinak pelikula polimeriko lehorretan egonkortzeko, eta beren propietate fotoluminiszenteak mantentzen dituzte aplikazio teknologikoak ahalbidetzeko behar adina denboran".\nProteinak babesten dituen polimeroaren propietateek ere hainbat aplikaziotan erabiltzeko aukera ematen dute. Proteina fluoreszente horiek LEDak fabrikatzeko erabiltzen direnean, egungo LEDak baino errendimendu handiagokoak, eraginkorragoak eta jasangarriagoak dituzte. Led argiztapen tipikoak itrio-aluminiozko granate dopatuak erabiltzen ditu, zerioarekin edo kadmioan oinarritutako puntu kuantikoekin. Horiek arriskutsuak dira ingurumenerako, fabrikatzeko garestiak, eta oligoelementuen mende daude, birziklatzeko metodo eraginkorrik gabe. LED horiek proteina fluoreszenteekin egindako beste batzuekin ordezkatzea, beraz, jasangarriagoa izango litzateke.\nNazioarteko taldeak biologiaren eta optoelektronikaren arteko zubi bat sortu du, eta horrek aukera eman die beste ikertzaile batzuei proteina fluoreszenteetan oinarritutako gailu energetikoak ikertzeko eta egonkortzeko teknika berriak erabiltzeko. Argiztapen-aplikazioez gain, bio-LED horiek potentziala dute diagnostiko medikoan eta erreakzio industrialen katalisian erabiltzeko.\nHelen Pain doktoreak, Kimikako Realeko zuzendari exekutiboak, honako hau adierazi du: "Proteinetan oinarritutako argiztapen-taldearen lorpen harrigarriak inspiratzaileak baino ez dira, eta plazer eta ohore handia da guretzat, merezitako sari honekin aitortzea".\nRoyal Society of Chemistry sariek 150 urte baino gehiago daramatzate zientzia kimikoen bikaintasuna aitortzen. Sari hauekin, 2019an, antolakuntzak bere historian zehar zientzia modernoa hobeto islatzeko diseinatutako kartera honen berrikuspen handiena iragarri zuen.\nEuskal Herriko Unibertsitateak Green Week-a ospatuko du.\nPandemiaren hedapena aurresateko programa bat sortu du EHUko ikasle batek.\nEspainiako Kimikako Errege Elkarteak Ana Beloqui aintzatetsi du.


Newcastle-k datorren urteko Europako errugbi finalak antolatuko ditu. Deia, Noticias de Bizkaia\nBilboko esperientzia ezagutzeko\nNewcastle-k datorren urteko Europako errugbi finalak antolatuko ditu\nErrugbia Britainia handian tradizio eta jarraipen gehien duen kiroletako bat da\nEP - 2018(e)ko maiatzaren 11a, ostirala - 12:32etan eguneratua\nJuan Mari Aburto eta Nick Forbes alkateak\nNick Forbes Newcastle-ko alkatea Juan Mari Aburto Bilboko alkatearekin egon da gaur goizean bi hirien arteko loturak indartzeko. Hain zuzen ere, ingalaterrako hiria hurrengo urteko European Rugby Champions Cup eta European Rugby Challenge Cup finalen anfitrioia izango da.\nBILBO. Newcastle hiriak interes handia dauka Europako errugbi finalak hartzeko eta antolatzeko Bilbon izandako arrakastan;izan ere, kirol-ekitaldi handi horren hurrengo urteko anfitrioia izango da Ingalaterrako hiria. Hori dela eta, Newcastle-ko alkatea atzotik dago Bilbon, eta udal horretako eta errugbiaren munduko profesionalen ordezkaritza batekin etorri da. Juan Mari Aburto Bilboko alkateak gaur goizean ongietorria egin dio Nick Forbes-i Bilboko Udaletxean egindako erakunde-topaketa batean. Bertan izan da, halaber, Garapen Ekonomikoa, Merkataritza eta Enplegu Saileko zinegotzia den Xabier Ochandiano.\nBilbok izandako esperientziagatik etorri da Nick Forbes hirira. Bihar arte, hilak 12, egongo da bertan, eta Juan Mari Aburto alkatearekin batera bildu dira bera eta Newcastle-ko Udaleko zuzendari ordezkaria den Patricia Richie;Kultura eta Herritarren zinegotzia den Kimberly McGuinness;eta Araudi eta Garapeneko zuzendariondokoa den Stephen Savage.\nNewcastle-ko ordezkaritza hemen egotea aukera paregabea da bi hirien arteko loturak indartzeko, eta Europako errugbiko txapelketako finalik garrantzitsuenak bermeekin antolatzeko Bilboko Udalak diseinatutako estrategia lehen eskutik ezagutzeko. Izan ere, kirol-ekitaldiari esker, hiria bisitariz beteko da eta kirol horretako mundu osoko milioika zaleren interesgune bihurtuko da Bilbo.\nEuropean Rugby Champions Cup eta European Rugby Challenge Cup txapelketako talde irabazleen berri emango diguten partiden antolaketari buruzko informazioa biltzeaz gain, Bilbok izandako eraldaketa-prozesua jakin nahi du Ingalaterrako ordezkaritzak, ekonomiaren zein kulturaren ikuspuntutik. Newcastle-ko alkateak eta gainerako erakunde- zein kirol-ordezkariek hiriaren hiri-berrikuntza ikusi ahal izango dute Bilbo berriaren mugarri garrantzitsuenak bilduko dituen ibilbide gidatu batean.\nERRUGBIAK BILBOREN ERAKUNDE-HARREMANAK ZABALDUKO DITU\nErrugbiko Europako finalen bitartez erakunde-harremanak sortu dira Bilboko Udalaren eta kontinenteko beste hiri batzuen artean, talde finalisten lau hiriekin gertatu den bezala, esaterako: Paris, Dublin, Gloucester eta Cardiff. Horiei, gainera, 2019. urteko finalen anfitrioia gehitu behar zaie: Newcastle.\nBilbok eta Ingalaterrako hiriak ezaugarri berdinak dituzte, hala nola ibai batekin zatitua egotea (Tyne-rekin Newcastle-en kasuan), industriari lotutako iragana, ingurumenarekiko konpromisoa eta dagozkien metropoliko eremuetako hirien artean biztanle gehien dituztenak eta adierazgarrienak izatea.\nNEWCASTLE, ERRUGBIARI LOTUTAKO HIRIA\nErrugbia da Britainia handian tradizio eta jarraipen gehien duen kiroletako bat;hori dela eta, Newcastle upon Tyne-k (hiriaren izen ofiziala), Ingalaterrako beste hiri nagusiek bezala, errugbi talde bat dauka lehen mailan. Newcastle Falcons da taldearen izena, eta Challenge Cup txapelketako finalaurrekora iritsi zen, baina Gloucester Rugby talde finalistak kaleratu zuen.


“Feminismotik etorri da bertsolaritzaren astinaldi berria, eta ez da kasualitatea” - Durango - Anboto.org\n“Feminismotik etorri da bertsolaritzaren astinaldi berria, eta ez da kasualitatea”\nMarkel Onaindia 2018-12-06 12:30\nBertsozale Elkarteak azterketa soziologiko bat garatu du, aurrera begirako lana argitzen lagunduko diona. Horretaz mahai-inguru bat antolatu dute abenduaren 8rako (11:00etan, Areto nagusian), eta Igor Elortza izango da partaideetako bat. Izan ere, elkarteko zuzendaritza berriko kide da durangarra. Bestalde, Lankuk argitaratutako 'Buruz buru' liburuan ere ikusiko dugu azokan, hainbat sortzaileren artean. Joseba Sarrionandiak ipinitako gaiari erantzungo dio Elortzak.\nNondik sortu da azterketaren ideia?\nBertsozale Elkarteak egiten duen hirugarren ikerketa da. Lehena 1992an izan zen, bigarrena 2005ean, eta hirugarrena aurten. Arkaitz Zubirik zuzendu du, eta Xabier Aierdi ere egon da beragaz. 12-13 urterik behin elkarteak gogoeta estrategikoa egiten du, bere lan ildoak zehazteko, eta hori azterketen emaitzetan oinarritzen da. Durangoko Azokako solasaldia ere gogoeta prozesuan kokatzen da. Zubirik azterketa azalduko du, Jone Miren Hernandez EHUko ikerlariak genero berdintasunaren ikuspegitik landuko du, eta gero Beñat Gaztelumendi, Maialen Lujanbio eta hirurok egongo gara, elkarteko zuzendaritzaren izenean. Izan ere, Iñaki Murua aurtengo batzarra egin arte izan da lehendakari, eta han erabaki zen zuzendaritza eredua aldatzea, taldekoago bihurtzea.\nZer ikusteko balio izan dizue azterketa horrek?\nBertsolaritzak azken hiru-lau hamarkadetan gaurkotzea lortu badu, bere burua gizarte mugimendu lez antolatu duelako izan da. Bertsolaritza geroratzeko helburu bateratu bategaz; izan ere, bere garaian bertsolaritzak iraungo ote zuen kezka zegoen. Hori, garaiko ekarpen edo olatuei leku eginez; adibidez, ni 90eko hamarkadako belaunaldiko parte izan nintzen, Zubirik rockaren belaunaldia izendatzen duena. Horregaz batera, sozializazio gune batzuk kontuan hartuta: bertso eskolak, plaza, txapelketak, telebistako saioa... Zubirik dioena da fase bi bete direla, eta beste baten atarian gaudela.\nZuen belaunaldiak aldaketa ekarri zuen bertsogintzara. Beste aldaketa bat bizitzen ari gara?\nSegurutik, rockaren belaunaldi kaletar hori izan da bertsolaritzaren azken astinaldia, exotikoa zena eta zentralitatea hartzen joan dena gauzatu arte. Badira urte batzuk hurrengo astinaldi baten zain geundena, eta ez da kasualitatea bertsolaritzaren astinaldi berri hori gizarteko beste olatu bategaz etortzea, feminismotik eta emakume bertsolariengandik. Horren lehen agerpen indartsua 2017ko txapelketan gertatu zen, eta zeresan handia eman zuen.\nZer gai egon dira gogoetan?\nGenero ikuspegia izan da gogoetako gai inportante bat. Eztabaida foroak edukitzea, sortzaileen baldintzez berba egitea, bertso eskolen ardura... Gure diskurtsogintza kultur arloan kokatzen indar gehiago egiteaz ere hausnartu da, adibidez. Kultura ulertzeko gure modutik: gizarte antolakuntzatik eta ez hainbeste gizarte merkantilizatutik, hizkuntza txiki batetik mundu globalizatu batean... Batzuek euskal etiketapean kokatzen gaituzte, eta garbi dago bertsolaritzaren geroa euskarari lotuta dagoela. Baina tradiziotik datorren arte adierazpide garaikide eta unibertsala garela aitortu behar diogu geure buruari. Eta, ekarpen ideologiko eta estetiko bat egiten dugunez, euskaraz eta Euskal Herritik, erantzukizuna ere badugu adierazpide hori hobetu, gaurkotu eta anizteko.\nBertsozalea ez da entzule soila...\nIzaera ludikoaz aparte, kritikotasuna bilatzen du bertsogintzak, eta, nire ustez, oso aberatsa da. Izan ere, batzuetan badirudi kontrajarri egiten direla ondo pasatzea eta gauzak kuestionatzea. Azterketak dio bertsozaleak gauza biak bilatzen dituela, eta interesgarria da.


Getaria | Kultur ekitaldiak, San Anton eguneko ordezko protagonista - Noticias de Gipuzkoa\nGetaria | Kultur ekitaldiak, San Anton eguneko ordezko protagonista\nFestaren lekuan, hainbat ekimen antolatu ditu aste honetarako Getariak\nandrea zipitria / iker azurmendi 12.01.2021 | 00:43\nPasa den urteko San Anton egunean txakolina dastatzen.\ngetaria – Datorren igandean, urtarrilaren 17an, San Anton eguna eta Txakolin Eguna ospatu ohi dira Getarian. Getariako Txakolinaren ekoizleentzat garrantzi handiko hitzordua da, uzta berriaren dastaketa eta aurkezpena egiten baitira. Egun seinalatua da, halaber, Mahasti Jaun, Getariako Txakolina Jatorri Deiturak txakolinaren, gastronomiaren eta euskal kulturaren alde lan egiten duten pertsonaren bat omentzen baitute. Aurten, ordea, gainontzeko kasuetan gertatu den bezala, ez da festa bere horretan ospatzeko aukerarik izango. Dena den, getariarrek izango dute zer egin datorren asteburuan. Udalak hainbat kultur ekitaldi antolatu ditu egun handiaren harira. Liburu baten aurkezpena, bertso saioa, ikuskizun eta antzezlan bat izango dira, hurrenez hurren getariarren gozagarri.\nGetariako naufragioak. XX. mendea liburuaren aurkezpenarekin irekiko dute ekitaldi sorta. Ana Maria Benito eta Javier Mazpule idazleek, eskainiko dute hitzordu hau eta ostiralean izango da, 12.00etan, arrantzaleen kofradian. COVID-19a dela eta, ordea, protagonistek eta haien ingurukoek soilik izango dute bertan egoteko aukera. Ondoren, liburuak herritarren eskuragarri jarriko dituzte turismo bulegoan.\nUrteroko San Antonetako bertso saioak ere izango du lekua. Oraingoan, Cristobal Balenciaga museoan ospatuko da, ostiralean, 19.00etatik aurrera. Bertsolariak honakoak izango dira: Aner Peritz, Andoni Egaña, Ane Zuazubiskar, Oihana Iguaran, Unai Agirre eta Oihana Bartra. Gai-jartzaile lanak, berriz, Ane Ezenarrok egingo ditu.\nIgandean, San Anton egunarekin batera, Neguko Zirkua, familia osoarentzat ikuskizuna izango da, 12.00etan, Sahatsaga kiroldegian. Ondoren, Matriuska antzezlanak borobilduko du eguna. Azken hau, 19.00etan hasiko da, Iturzaeta aretoan.\nEkitaldi guztietarako sarrerak gaur jarriko dituzte eskuragarri, Getariako turismo bulegoan. Bertso saioaren kasuan, hamar euroan salduko dira. Ikuskizunerako, gonbidapena eskuratu beharko da eta antzezlanera joan nahi duten herritarrek, bost euro ordaindu beharko dituzte.


Calhoun konderria (Michigan) - Wikipedia, entziklopedia askea.\nCalhoun konderria (Michigan)\n1.829,14 km2 (%98.31)\n31,39 km2 (%1.69)\nCalhoun konderria (ingelesez: Calhoun County) Michiganko konderri bat da, Ameriketako Estatu Batuetan. Hiriburua Marshall da. 2010eko zentsuaren arabera 136.146 biztanle zituen, Calhoun kilometro koadroko azaleran.\nCalhoun konderriak 1.860,53 kilometro koadro ditu. Horietatik 31,39 ura dira. Beste 1.829,14 lurra dira. Biztanleria dentsitatea 73,18 da.\n2010eko zentsoan bizi ziren 136.146 pertsonetatik 114.841 txuriak edo hispanoak dira. Horietatik hispano edo latino kategorian 6.177 dira. 14.630 beltzak edo afroamerikarrak. 714 amerikar natiboak ziren eta 45 Hawaii edo Pazifikoko irletako natiboak. 2.154 asiarrak ziren. Bestelako arraza bat kategorian 142 biztanle daude. Bukatzeko euren burua arraza bat baino gehiagotan 3.620 pertsonek kokatzen zuten.


Koloneko minbizia garaiz detektatzeko programa - Ayuntamiento de Villava / Atarrabiako Udala HOME\n2018KO AZAROAREN 19AN\nKoloneko minbizia garaiz detektatzeko programa\nAtarrabiako osasun zonaldean, 50 eta 69 urte bitarteko pertsonei gonbitea luzatuko zaie test bat egiteko abenduaren 3tik 24ra\nPolipo izeneko lesio baten ondorioz heste lodian edo ondestean sortzen den tumore gaiztoa da.\nNafarroan, tumorerik ohikoenetako bat da. Emakumeen artean bigarrena da, bularreko minbiziaren ondotik, baita gizonen artean ere, prostatako minbiziaren ondotik. Emakumezkoen artean heriotzarik gehien sortzen duena da.\nOhikoagoa da familian koloneko edo ondesteko minbiziaren aurrekariak dituztenen artean, bai eta hesteen hanturagatiko eritasun kronikoak edo polipoak dituztenen artean ere.\nEgoera horiek gorabehera, 50 urtetik aitzina arriskua handitzen da.\nHasierako faseetan ez da sintomarik izaten, oro har, baina sintoma susmagarritzat jo behar dira kakarekin batera odola botatzea, hesteek ohi bezala ez funtzionatzea eta arrazoirik gabe mehetzea.\nBadago prebenitzeko modurik?\nMinbizia izateko arriskua txikiagoa da fruta eta barazki asko eta animalia-jatorriko gantz gutxi kontsumitzen bada, eta ariketa fisikoa egiteko ohitura badago. Horretaz gainera, komeni da gehiegizko pisua eta obesitatea saihestea eta tabakorik eta alkoholik ez kontsumitzea.\nBadago sendatzeko aukerarik?\nGaraiz harrapatuz gero, errazagoa da tratatzea eta sendatzeko aukerak handitzen dira. Diagnostiko goiztiarreko kasuen % 90etik gora senda daitezke. Fase aurreratuetan diagnostikatzen bada, ordea, bizirauteko aukerak % 50 baino gutxiagora murrizten dira.\nHori dela eta, Nafarroako Gobernuaren Osasun Departamentuak Koloneko minbizia garaiz detektatzeko programa jarri zuen abian duela urte batzuk, eta eritasuna garaiz detektatzeko proba dohainik egiteko aukera ematen du.\nLaginak biltzeko jarraibideak


Alderaketa: 2015eko eta 2019ko udal hauteskundeetako emaitzak Aian eta Orion - Aia orio - Karkara.eus\nAlderaketa: 2015eko eta 2019ko udal hauteskundeetako emaitzak Aian eta Orion\nKarkara 2019-05-27 09:00\n2015eko hauteskundeekin alderatuz hainbat aldaketa izan dira boto banaketan.\nAtzo, maiatzak 26, igandearekin, udal hauteskundeak izan ziren. Aiaren kasuan 2015an bezala, EAJ izan da alderdirik bozkatuena, Orion, ordea, EH Bildu izan da bozka gehien lortu dituen taldea. 2015eko hauteskundeekin alderatuz hainbat aldaketa izan dira boto banaketan.\nOrion 2015ko udal hauteskundeetako datuekin alderatuta, aldaketa nabarmena izan da boto banaketan. EAJk 18 boto irabazi ditu 2015etik aurtengo hauteskundeetara, EH Bilduk, ordea, gorakada nabaria izan du, 366 boto gehiago jaso ditu alderdiak. PSOEk ere 76 boto gehiago eskuratu ditu 2019ko udal hauteskundeetan eta Orain plataformak, berriz, 156 galdu ditu.\n2015eko udal hauteskundeetako emaitzekin alderatuz, Aian behera egin du EAJk, 30 boto gutxiago jaso ditu, eta, EH Bilduk, berriz, 20 gehiago. PSOE ere igo egin da Aian, eta 2015an lortutako botoak bikoiztu ditu ia ia, 12 boto jasotzetik 23 boza jasotzera pasa da.


naiz: agenda - Bertsoa Bizi Gazte lehiaketa\nBertsoa Bizi Gazte lehiaketa\n2017/03/13 - 2017/05/05\nArabako Foru Aldundiak eta Arabako Bertsozale Elkarteak Bertsoa Bizi Gazte lehiaketa abiarazi dute, lurraldeko gazteen euskarazko sormenak bultzatu eta argitara ekartzeko asmoz. Hitzez, doinuz eta irudiz osaturiko bideoklip lehiaketa da, 14-18 urte bitarteko gazteei zuzenduta.\nGazte parte hartzaileak 3-8 laguneko taldeetan bilduko dira, eta bertsoak, hitzak aldatutako abestiak edo rap batez osatutako bideo klipak bidali beharko dituzte maiatzaren 5a baino lehen. DBH 3. eta 4. mailaetko Arabako ikasleei zuzendu zaie bereziki.\nBertsoa Bizi Gazte egitasmoa 2016ko udan sortu zen. 2016-2017 ikasturtean Bigarren Hezkuntzako Arabako eskualde guztietako 18 ikastetxek hartu dute parte proiektuan, denera 1.000 gaztek, hain zuzen ere.


Ander Lipus: "Pena emateak ez du ezertarako balio" — Gaztezulo\nAnder Lipus: "Pena emateak ez du ezertarako balio"\nAnder Lipus: "Pena emateak ez du ezertarako balio" https://www.gaztezulo.eus/albisteak/ander-lipus-pena-emateak-ez-du-ezertarako-balio https://www.gaztezulo.eus/albisteak/ander-lipus-pena-emateak-ez-du-ezertarako-balio/@@download/image/lipus_1_1365085271.jpg\nTestua: Maialen Goñi, Argazkiak: Galder Izagirre\n‘Publikoari gorroto’ antzezlanak Donostia Antzerki Saria jaso zuen martxoan. Ander Lipusek sortutako Huts Teatroa konpainiaren lehen lana da, baina ikuskizunak ez du ezertxo ere amateurretik.\n"Berandu baina seguru", esan digu Ander Lipusek (Markina, 1971) Durangoko San Agustin kultur guneko atea zabalduz. Elur maluta txikiak erortzen dira kanpoan, eta gustura sartu gara barruko epeltasunera. Hari jarraika egin dugu eszenatokirainoko bidea. Iñigo Ibarra Lizundia jarri zioten gurasoek, baina Ander Lipus ezarri zion bere buruari izen artistiko gisa. Madrilen hasi zituen antzerki ikasketak, eta berehala sorkuntzara bideratu zuen bere lana. Egindako lan, aurkeztutako emanaldi eta parte hartu duen proiektuen zerrenda amaigabeak bermatzen dion esperientziatik dihardu teatroaz, bere espazio naturala den horretatik, lasai, konfiantzaz. Jaso berri duten saria sorpresa izan dela aitortu digu, apustu indartsu eta arriskutsua aurkeztu dutelako, baina pozik dago errekonozimenduarekin.\nZure baieztapena da: "Euskal publikoari ez zaizkio gauza zoroak gustatzen". Ederra egin duzu ba!\nOrokorkerietan jaustea arriskutsua da, baina hori da nire iritzia. Euskal antzerkigintzan ez gara asko, eta denetarik egon behar du, tontokeriak besterik kontatzen ez dituen teatroa, irri egitekoa, eta gauza pisutsuak kontatzen dituena. Nik denetarik egin dudan arren, oro har arriskuak hartzen ditut. Zergatik? Nire antzezteko manera bera ez delako psikologikoa, komunikatzeko beste modu bat bilatzen dudalako. Ez naiz ni… ez dakit nor naizen… –isilik geratzen da–. Ez dakit nola azaldu…\nBa hain justu horixe bera galdegin nahi nizun, ea zure antzezteko modua nola definituko zenukeen…\nTeknika bat bilatu izan dut, metodo bat eta komunikatzeko manera bat. –Isiltasuna berriz ere–. Eszenan nagoenean energia bat transmititzen dut, egunerokotasunean naizen hori ez den beste zerbait naiz. Hori oso garrantzitsua da, zuk lilura bat sortu behar duzulako, erakargarri izan behar duzulako publikoak taula gainean bila zaitzan. Animalia bat izan behar duzu! Oso interesagarria da eszenatoki gainean katu edo txakur bat ikustea, ez dakizulako zer egingo duen. Eta taula gainean zaudenean hori igortzen jakin behar duzu, jendeak ez baitaki hau egingo duzun –besoa azkar mugitzen du–, edo beste hau –mantso mugitzen du–. Eszenan egoteko modu bat da, eta ez du lantzen den teatro psikologikoarekin zerikusirik. Horretatik kanpo nago ni, nahiz eta teknika horiek ere ikasi ditudan. Teatroak ez du psikologiarekin zerikusirik, teatroak beste gauza batzuekin du zerikusia, animaliagoa den horretatik hurbilago dago. Energiak transmititzearen ideiatik, esaterako. Zu psikologikoki triste jarri zaitezke, baina garrantzitsuena tristura hori transmititzea da, eta nik transmisore moduan egiten dut lan. Kontua ez da nik zer sentitzen dudan, jendeari bost axola zaio pertsonaiak zer sentitzen duen, baizik eta zer transmititu nahi dudan. Eta uste dut batzuetan ahaztu egiten zaigula garrantzitsuena publikoa bera dela, hari iritsi egin behar zaiola, eta iristeko psikologiak ez duela ezertarako balio.\nAzken urteetan Iparraldeko ukitua duten obrei eman diete, hain justu, Donostia Saria: ‘Errautsak’, ‘Gure bide galduak’ eta aurten ‘Publikoari Gorroto’. Esan dezakegu Iparraldetik aire freskoa datorrela euskal antzerkira?\nBermudetako zirkulu moduko bat sortu dugu, bai, hiru obra horietan nolabaiteko inplikazioa egon delako Dejabu Papin Laborategia konpainia gipuzkoarraren, Petit Theatre de Pain talde lapurtarraren eta Artedrama plataforma bizkaitarren artean. Egia da teatroa ikusteko manera jakin bat erakusten duela horrek… Baina kontuan eduki beharreko beste gauza bat da sari hau ez duela soilik teatroaren mundutik datorren jendeak ematen, Euskara Patronatuak baizik, eta saritzen duena ez dela soilik obraren kalitatea, euskal antzerkiaren alde egiten dugun apustua baizik. Errautsak eta Gure bide galduak obrek, Publikoari gorrotok bezalaxe, ez zuten gaztelerazko bertsiorik. Euskarak du indarra, eta hori publikoak eskertu egiten du, euskal irudikari baten teatroa egiten ari garelako. Azken batean, artistok ere konpromisoak hartu behar ditugu, eta azken obra hauek hori dute, zigilu bat, marka bat, zeinek esan nahi duen euskal teatroa Euskal Herriko zazpi probintzietan egiten dela. Eta kanpora esportatu nahi bada, ados, oso ongi, baina euskaraz, eta ez erori elebitasunaren tranpan.\nElebitasunak kalte egiten diolako?\nAgian oker nago, baina baietz esango nuke. Orain hala pentsatzen dut, behintzat. Ez dut imajinatzen Ruper Ordorika bere diskoak gazteleraz eta euskaraz prestatzen... Hor zerbaitek klak egiten du, bietako bat ez da horren borobila izango. Uste dut euskaldun sentitzen garenok gogoeta bat egin behar dugula horren inguruan, eta antzerkia maite duen oro, euskaraz ez jakin arren, euskal antzerkia ikustera gonbidatu behar dugu, seguru bainago ez dutela ingelesez Shakespeare bat ikusteko inolako oztoporik. Eta hori gure lana da. Nahi badute euskarazko azpitituluak jarriko dizkiegu, baina ikus dezatela obra euskaraz.\n‘Publikoari gorroto’ Xabier Mendigurenek 1985ean idatzitako antzezlana da, eta Huts Teatroak taularatu du lehen aldiz. Zuk eta baita Manex Fuchsek ere —aktore zuzendariak— markatuta zenuten obra zuen liburutegietan. Zergatik? Zerk erakarri zintuen?\nAskotan, testuak iristen zaizkizu eta ez dizute gauza askorik esaten, edo ez duzu posible ikusten, gauza bat baita testua idatzita ikustea eta beste bat hori taularatzeko aukerak izatea. Honek bazuen aukera hori, hiru aktore direlako eta muntatzeko erraza delako. Eta gero, oso bortitza iruditu zitzaidan, oso gogorra, eta nigan eragin hori sortu zuenez, pentsatu nuen ni hori taularatzeko gai izango nintzela. Zeren beste testu batzuekin ez zait hori gertatzen, eta gainera, euskal teatroa ez da oso oparoa gidoi aldetik; ez dugu artxibo handi edo liburutegirik, ezta obra garaikide askorik ere.\nAntzerkia ikustera bi ikusle besterik hurbildu ez zaizkion aktorearen istorioa kontatzen du. Gertatu al zaizu zuri halakorik?\nBai, behin hiru etorri ziren eta horietako bik ikusia zuten obra… suspenditu egin genuen. Duela bizpahiru urte izan zen.\nEta nola sentitu zinen?\nAmorru pixka bat sentitzen duzu, egia da… baina teatroa ez da figura baten kontua, lantalde osoarena da. Hau da, antolatzaileak ere egiten duenari pasioa jarri behar dio, eta kasu hartan hark ez zuen bere lana ongi egin, kartelik ere ez zuen jarri! Eta maite duzun hori zaintzen baduzu, ez da halakorik gertatzen; baliteke publiko masiborik ez izatea, baina hiru? Dena den, malaostia antolatzaileek eragin zidaten, ez etorri ez ziren ikus-entzuleek, eta egun hartan tronbonistak ikaragarrizko gripea zuenez, pozik joan ginen etxera –barrez–.\nNolakoa izan da obraren prestaketa prozesua?\nBide gogorra izan da, guk, oro har, prozesu nahiko luzeak egiten ditugulako. Kasu honetan, astebeteko egonaldia egin genuen Leioan eta ondoren bost egunez Berrizera joan ginen. Horrek obraren dimentsioa ikusteko balio digu, eta nik, gainera, denbora behar izan nuen testu osoa buruz ikasteko. Azkenik, Harri Xurin (Lapurdin) egin genuen azken egonaldia. Pixkanaka dramaturgia guztiek bat egiten dute: musika, jantziak, eszenografia… eta, taula gainean hiru lagun garen arren, argiak, produkzioa, banaketa eta abar kontuan hartuz, hogei inguruk osatzen dugu produkzio taldea. Ikusleek emaitza baino ez dute ikusten, baina horren atzean lan handia dago, eta kasu honetan Manex Fuschek oso ongi kudeatu ditu prozesuaren zailtasunak.\nHainbat ahotatik entzun dut obraren arrakasta zure antzezpenean eta aktore zuzendariaren lanean datzala, ez horrenbeste testuan edota eszenografian. Zer duzu esateko horren inguruan?\nBa teatroan oso inportantea dela talde lana eta, batez ere, ni taula gainean lasai eta ahalik eta hoberen egon nadin ezinbesteko dudala atzean daukadan jendea. Hori horrela da. Nik ezingo nuke atzo Erandion eta ostiralean Arrigorriagan antzeztu –elkarrizketa martxoan egin zen–, Irantzu lankideak obra saldu izan ez balu. Hortik hasita dena lotuta doa, eta guztiak ematen dit indarra nire lana ahal bezain ongi egiteko. Aktore batentzat obra hau gozoki bat da, edo nik behintzat hala sentitu nuen irakurri nuenean, nire burua gainditzea gustatzen zaidalako, "hau ere lortu dut" pentsatzea. Superazio horren atzean urte luzez egindako prozesua dago, nire ibilbidean landutako pertsonaiak, eta jendeak lan pertsonal hori ikusten du, baina badakite atzean pertsona horrengan sinesten duen talde bat dagoela. Ni horien guztien transmisorea naiz, eta egongo da hori gustatzen zaionik, eta baita nire interpretazioa gehiegizkoa dela iruditu zaionik ere.\nAktore moduan ulertzen ez zaituztela sentitu al duzu inoiz?\nBai, ez dakit… –tartea–. Gertatzen dena da antzerkiaren inguruan ez dagoela jende aditu asko, alegia, jakitun gehiago dagoela futbolean edo eskupilotan, eta zentzu horretan, oso gatza da elkarrizketa eta diskurtso aberatsak izatea. Errealitatea da! Alde horretatik, agian, bai sentitu naiteke ez ulertua. Baina gure lana da ezagutza partekatzea, eta horretarako tailerrak, antzerki eskolak, ikastaroak… egitea. Zeren ni haurra nintzenean nire herrian ez zen antzerkia existitzen, eta horrek ez ulertua sentiarazten ninduen nolabait. Eta Madrilera nindoala esan nuenean, denetarik deitu zidaten. Horregatik niri tokatu zait esatea baietz, antzerkitik bizi nahi dudala eta hala bizi naizela, nire ofizioa dela, eta antzerkia zabaltzen lan egingo dudala. "Ez naute ulertzen" esateak eta pena emateak ez du ezertarako balio.\nHaurra zinela Markinan antzerkia egiteko aukerarik ez zenuela esan duzu, baina orain posible da, ezta?\nBai, bertako Abarka antzerki taldea zuzentzen dut, eta oso gustura nabil. Joseba Sarrionandiaren ipuinetan oinarritutako obra bat prestatu dugu eta martxoan estreinatu genuen herriko pilotalekuan. Horrek asko betetzen nau, pentsa, Markinara bizitzera joan nahi dut! —Berrizen bizi da—.\nEta zein ekarpen egiten diezu zure ikasleei?\nAntzerkiak gauza askorako balio du! Sozializatzeko, elkarrekin komunikatzeko, taldean gauzak egiten ikasteko… Antzerki obra bat ezkontza bat antolatzea bezalakoa da: arropak atondu behar dituzu, bazkaltzeko lekua topatu eta prestatu, gonbidatuak ekarri… Antzerki bat beti ospakizun bat da, nahiz eta antolaketan gaizki pasatzen den zenbaitetan. Eta ba al da jendartearentzat ospakizunak antolatzea baino gauza politagorik? Horretaz gain, pentsamendu kritikoa eraikitzen laguntzen du, eta gizartearen ispilua da. Denak dira onurak!\nEta ikusle bezala, zer bilatzen duzu?\nAitortu beharra dut munduko ikuslerik txarrena naizela, birjintasuna aspaldi galdu nuelako. Asko kostatzen zait nire alde arrazionala, ofizioz datorkidana, albo batera uztea, eta inbidia diet ikusle horiei. Batzuetan eszenatokitik jaitsiko nintzateke eta besaulkietan daudenei kristoren besarkada emango nieke, ikusle potentzialak direlako eta haiek transmititzen dizutena zuzenean iristen zaizulako. Baina ni, hain justu, kontrakoa naiz, eta beraz, eskatzen dudan bakarra obra aspergarria ez izatea da, bizipoz minimo bat izan dezala. Antzerkia egitea txakurra paseatzera ateratzea bezalakoa baita: nirearekin irteten naizenean, buztana gelditu gabe mugitzen du, bere poztasuna komunikatuz, baina mugituko ez balu, zertarako paseatu? Ba gauza bera antzerkiarekin! Hortik aurrera, talde guztiek dute meritua zerbait taularatzeagatik.\nEz zara produkzio handien zale, eta azpiegitura txikiko obrak dituzu nahiago. Zergatik?\nEuskal antzerkia egin nahi baduzu, bi aukera dituzu: zazpi hiriburuetan zabaltzea, edo herriz herri aurkeztea. Ni bigarrenaren aldekoa naiz, eta uste dut herrietara iristeko moduko teatroa egin behar dela. Esaterako, Lartzabalen zure obra aurkeztu nahi baduzu, esango dizute ez dutela dirurik zure muntaia haraino eramateko, eta zuk era autonomoan egin behar duzula. Beraz, azpiegitura handiekin ezingo zinateke herri askotara iritsi. Noski, zure perspektiba bada Euskal Herrian aurkeztea eta ondoren Madrilera eramatea, ba orduan bai, goazen ahalik eta teatrorik burgesena, garestiena egitera. Baina ni ez naiz oso artifizio zalea, ez zaizkit su artifizialak gustatzen; nahiago dut publiko murritzago bat izatea, 100-200 ikusle inguru. Hautuak dira. Eta hautu horiei esker orain arte iritsi ez garen lekuetara iristea lortu dugu, esaterako, Santurtzira, bertako gaztetxean aurkeztuko baitugu obra laster. Noski, ez da berdina izango, eta dena muntatzeko gorriak ikusi beharko ditugu, baina pozik egingo dugu!\nEta Euskal Herriko Antzerkizale Elkarteak zein paper jokatzen du honetan guztian?\nAhaleginetan ari dira Euskal Herri mailan zerbait bateratua egiteko, baina uste dut oraindik zail dagoela kontua. Hiru urte pasa ditut batzarretara joaten, baina utzi egin dut, nazkatuta nengoelako, ez delako erreala! Euskal Herriko Antzerkizale Elkartea sortzen dugu eta lau txori gara! Gizarte oso autonomoan bizi gara, indibidualistak gara, eta nazio mailako prozesuak oraindik handi geratzen zaizkigu, errealitateak oso ezberdinak baitira Iparraldean, Bizkaian, Gipuzkoan… Baita euskararekiko ere. Ez dut esaten gaizki dagoenik, inondik inora, baina Euskal Herriko deitzea… gehiegitxo da. Bertsozale elkartearekin lortu dute, baina antzerkizale elkartearekin oraindik zaila da. Eta, gainera, instituzioek ez dute asko laguntzen, ez dute esfortzu handirik egiten hau dena aurrera eramateko. Esaterako, ez dute dirurik eman ezta gaur egungo euskarazko antzerkiaren egoera zein den aztertzeko eta diagnostiko bat egiteko ere: zenbat antzerki talde amateur dauden, zenbat talde profesional dauden, zenbat antzoki… Diagnostiko bat, ez da horren zaila! Baina apurrak baino ez dizkigute ematen beti… Hala ere, ez dut negarrik egingo, borrokan jarraituko dugu.\nBeti esaten da antzerkia krisian dagoela. Zuk nola ikusten duzu euskal antzerkigintza 20 urte barru?\n20 urte barru…? Ba ni behintzat zaharragoa izango naiz… –tartea–. Uneotan faltan botatzen dudana jende gaztea da, 25 urte ingurukoa esan nahi dut, ni ere gazte sentitzen bainaiz. Ez ditut gazte horiek ikusten… baina noski, ez dago antzerki eskolarik apenas, are gutxiago euskaraz egiten duenik, eta Hegoaldean gainera antzerki talde bat egitea oso zaila da, azpiegiturak nolakoak diren ikusita. Baina horiena beharko luke izan etorkizunak, uneotan performanceak egiten eta taldeak sortzen ari diren gazteena.\nAnder Lipusen kuttunak\nLiburu bat: Twist (Harkaitz Cano, 2011).\nFilm bat: Holy Motors (Leos Carax, 2012).\nAntzerki obra bat: Poza: zergatik egiten dute dantza bosniarrek? (Metrokoadroka Kolektiboa, 2012).\nAmets bat: Nire emaztea eta bere ahizpa Kubatik ekartzea, kontzertu bira egin dezaten.\nMiresten duzu: Ez dut inor mitifikatzen.\nEz duzu sekula ahaztuko: Gaurko eguna.


Peru krokodiloaren abenturez gozatu dute haurrek eta helduek Soreasun - Azpeitia - uztarria.eus\nPeru krokodiloaren abenturez gozatu dute haurrek eta helduek Soreasun\nMaialen Etxaniz 2022-01-04 19:33\nKantu Kolore taldeak Peru krokodiloa ikuskizuna eskaini du gaur arratsaldean Soreasu antzokian, eta jende ugari bertaratu da emanaldiaz gozatzera. Bertan, Peru krokodiloaren eta haren lagunen abenturak kontatu dituzte, kantuz eta dantzaz lagunduta.\nPeru krokodiloa ikuskizuna eskaini du gaur arratsaldean Kantu Kolore taldeak Soreasu antzokian, 18:30ean hasita. Jende ugari, haur zein guraso, bertaratu da antzokira dantzaz eta abestiz osatutako emanaldiaz gozatzera, eta halaxe egin dute. Peru krokodiloaren abenturak kontatu dituzte gaurko emanaldian, baita haren lagun Ari, Miel eta gainontzekoen abenturak ere.\n(Argazkiak: Ihintza Elustondo)


Elkano Fundazioa – Coruñako espezien etxea\nCoruñako espezien etxea\nMagallaesen espedizioa Espezien uharteetara heldu ondoren, Monarkiak eta haren mendeko batzuek Europako espezien gaineko kontrola eduki nahiak eragin zuen Coruñan Espezien Kontratazio Etxe bat sortzeko borondatea. 1522ko abenduaren 24ko errege-zedula baten bidez gauzatu zen helburu hori, Lurrari lehenbiziko bira emanda Juan Sebastian Elkano itzuli eta hilabete gutxira.\nXVI. mendearen hasieran, Gaztelako Monarkiak Espezien uharteetara heldu asmo zuen Coruñako Espezien Kontratazio Etxearen bidez, eta zenbait pertsona aberastu egin nahi ziren iltze, kanela, piper, intxaur muskatu eta bestelako espezien merkataritzarekin.\nEz zen erraza izan merkataritza-erakunde berri hura sortzea: hasieratik izan zituen arerioak, espezien merkataritzatik kanpora uzten baitzuen Sevillako Kontratazio Etxea, 1503an sortua Gaztelaren eta Indien arteko merkataritza kontrolatzeko. Izan ere, Coruñak kudeatu nahi zuen Espezien uharteetako armada, bai eta espeziak negoziatu ere Europarekin, batez ere mendebaldeko eta iparraldeko kostaldeekin, Moluketako produktuak Coruñan porturatu ondoren.\n"Atlas sive Cosmographicae Mediationes de Fabrica mundi et fabricati figura", Gerard Mercator, 1611.\nHura sortu ahal izateko lehenbiziko izapideak 1520an egin ziren, Karlos I.aren erregealdiko une zail batean, 1520-1521eko Galiziako matxinadekin eta Gaztelako Komunitateen Gerra hastearekin batera.\n1520ko abenduko lehenengo egunetan, galiziar nobleak –Fernando de Andrade tartean zelarik–, Santiagoko artzapezpiku Alonso de Fonseca y Ulloak deituta elkartu ziren Melideko herrian, Galiziako Erreinu osoan jauntxoen kontra zabaldutako mugimendua zapuztu nahian. Eta, besteak beste, espezien merkataritza eskatu zioten Monarkiari, haren boterea –eta gehien kezkatzen zituena, hau da, beren jabegoak–¬ defendatzearen truke.\nBatzar hartako akordioaren 10. atalean, bi kontu zehatz eskatu zizkioten Monarkiari. Alde batetik, Galiziako Erreinuari ematea espezien eta India “aurkitu berrietako” gainerako “gauzen” kontratazioa. Eta, bestetik, Coruñan ezartzea salgai haren Kontratazio Etxea, “hala nola Sevillako hirian dagoen India aurkitu zaharretako gainerakoena”. Horrek esan nahi zuen Indiekiko merkataritzaren kontrola bi hiri eta bi erakunderen artean banatzea: Sevillak eta hango Kontratazio Etxeak Mendebaldeko Indiekiko merkataritza kudeatzen jarraitzea, eta Coruñak eta hango Kontratazio Etxe berriak beste hainbeste egitea Ekialdeko Indiekiko merkataritzarekin.\n“Coruñan Espezien Kontratazio Etxe bat sortzeari buruz eta Juan Sebastian Elkanoren gutuna Lurra inguratuz eginiko bidaiaz”. Indietako Agiritegi Nagusia. Patronato, 48, R.20.\nGaliziako nobleen ekimenaren alde egin zuen Coruñako udalbatzak, eta hango errejidoreek hala jakinarazi zioten Gorteari abenduaren 11ko eskutitz baten bidez, bai eta helburu berarekin idatzi zuten memorialaren bidez ere.\nMonarkak horren berri izan eta espezie-etxeko armadetan interesatutako merkatariekin kapitulatzeko baldintzak seinalatzen zituen 1522ko azaroaren 13ko zedula batean hitzeman zen Kontratazio Etxea Coruñan finkatzea. Eta hala bete zen 1522ko abenduaren 24ko errege-probisio baten bidez, Indietako Kontseiluaren oniritziarekin, Juan Sebastian Elkano itzuli zenetik hilabete gutxira.\nEkimenaren bultzatzaileek hainbat arrazoi eman zituzten horretarako: Coruñako portuaren kokapen geografikoa, Sevilla baino gertuago Flandriatik eta Britainia Handitik; Europaren mendebaldeko eta iparraldeko portu nagusiekiko merkataritza-jarduera sendoa, haietarako baitziren ekialdeko Indietatik Gaztelara heldutako espeziak; coruñar portuko ezaugarri fisikoak, edukiera handiko itsasontziak hartu baitzitzakeen; eta hiriaren eta haren eraginpeko eremuaren baliabide ekonomikoak, espezien merkataritzak eskatzen zituen hornigaiak eta lehengaiak bermatzen baitzituen. Adibidez, itsasontziak eraikitzeko burdina eta zura.\nCoruñako Etxea sortzeko zedulan aurreikusten zenez, Coruñako portuak espezien merkataritzarako monopolioa edukiko zuen, jarduera berri hartako itsasontzi guztiak Coruñako portutik irten eta bertara itzuliko baitziren, eta bertako instalazioetan erregistratuko ziren bidaia bakoitzean negoziaturiko salgaiak.\nXedapen berak zioen Coruñan biziko zirela Kontratazio Etxeko ofizialak, eta erakundearen gobernu eta kontratazio onerako ordenantzak idatziko zirela.\nEuropa modernoko espezien kontratazioan Coruña erreferente bihurtuko zukeen erakunde hark, ordea, labur iraun zuen, Gaztelak ez baitzuen erdietsi merkataritza horren gaineko kontrolik.\nMoluka uharteen mapa, ustez Willem Janszoon Blaeu-k egina.\nKarlos I.ak 1525ean García Jofre de Loaísa buru zuela Moluketara bidalitako espedizioa helmugara iritsi zen, baina handik gutxira Monarkia Hispanikoaren mendekoek porrot egin zuten portugaldarren kontra, eta portugaldar Monarkiaren gain geratu ziren Espezien uharteen gaineko eskubideak, 1529ko Zaragozako Itunaren bidez. Gaztelarrek uko egin behar izan zioten espezien gaineko merkataritza kontrolatu eta harekin aberastu nahiari, eta 1529ko urte berean desagertu zen Coruñako Espezien Kontratazio Etxea.\nHala, gaztelar monarkiaren boterea ez ezik, zazpi urtean eten zen galiziar nobleen ahalegina Coruñan Espezien Kontratazio Etxe bat sortu eta espezien gaineko kontrola banatzekoa, nahiz eta Elkanok zabaldutako bi Indietako merkataritza-bide berria garrantzi handikoa izan zen historiarako, eta horrek botere eta aberastasun handia ekarri izan Galiziarako.


ISO 9001 eta ISO 14001 arauak gaurkotzea | Etengabeko Hobekuntza\nISO 9001 eta ISO 14001 arauak gaurkotzea\nDeja un comentario Publicado por Berrikuntza eta Hobekuntza. Tknika en 17/11/2014\nEuskalit-ek antolatutako kalitateari buruzko jardunaldian “ISO 9001 eta ISO 14001 berriak“ gertaera izan zen. Aurkezpen hori zela-eta, ikusmin handia zegoen, aspalditik baikenekien 2015ean berrituko zirela bi arau horiek.\nLuz Emparanza Bereciartuak, Euskal Autonomia Erkidegoko AENORREKO Ordezkaritzako zuzendariak, etorri zirenei eman zien ongietorria eta ekitaldia aurkeztu zuen. Harrera handiarengatik eskerrak emanez hasiera eman zitzaion ekitaldiari, tokia txiki geratzeagatik hiru aldiz ere aldatu behar izan baitzuten espazioz. Arauen bilakaera eta nazioarte mailako erabilpena birpasatu ondoren, ondorengo puntuetara pasa ginen:\nTania Marcos Paramiok, AENORREKO Kalitate, Ingurugiro eta Arriskuen buruak eta arauak berrikusteko lan-taldearen koordinatzaileak, egin zigun ISO 9001:2015aren bertsiorako aurreikusten ziren aldaketen aurkezpena.\n2012ko ekainean, Bilbon egiten zen nazioarteko adituen lehen bileraz baliatuz, ISO 9001 arauaren berrikuspena eman genuen argitara. Albiste horretan, aldaketen aurrerapenaren atalean, jasota agertu zenak indarrean jarraitzen du.\nISO 9001:2015aren oinarrizko ardatzak\nAntolaketaren testuingurua. Kalitatea kudeatzeko gure sistemari eragiten dioten faktoreak.\nLidergoa. Lidergoa eta konpromisoa erakutsi behar dira.\nProzesuetan oinarritutako ikuspegia. Etorkizuneko ISOk prozesuen bidezko kudeaketa indartzen du.\nArriskuan oinarritutako ikuspegia. Espero den emaitza bati eragin ahal dion zerbaiten gisa.\nAldaketaren kudeaketa. Aldaketa planifikatu eta behar bezala kudeatu behar da, aldaketek ondorio negatiboak ekar ez ditzaten.\nProduktu eta zerbitzuak.\nBeste kontzeptu batzuk ISO 9001:2015ean\nKomunikazioa. Barne eta kanpo komunikazioak zehaztea.\nInformazio dokumentatua. “Dokumentazioa“ eta “erregistroa“ terminoak “dokumentatutako informazioaren“ bidez definituta geratzen dira.\nAurkeztu zizkiguten arauak. Zirriborro bat zen eta, aurreikuspenen arabera, 2015eko irailean onartuko dira, agian epe hori luzatuko den arren. Trantsizio-aldi bat finkatzen da bi bertsioen artean. ISO 9001:2008k 2018ko irailera arte egongo da indarrean baina, 2017ko martxotik aurrera, ziurtatze berri guztiak ISO 9001:2015aren pean egingo dira.\nLotura: ISO 9001 berriari buruzko Tania Marcosen txostena\nCristina Alonso Garcíak, AENORREKO Ziurtatze teknikariak eta zenbait lan-taldetako kideak, hurbildu zizkigun ISO 14001:2015 berrirako aurreikusten ziren aldaketak.\nGero eta enpresa gehiagok egiten dute bi arau horiek erabiltzearen aldeko apustua eta bien arteko integrazio handiagoa exijitzen dute. Funtsezko erronketako bat izan da hau: egitura, testu eta termino eta definizio bateratuen bidez ISO kudeatzeko sistemen arauen bat etortzea areagotzea.\nISO 1401:2015aren alderdi nabarmenak\nGarapen iraunkorrari eta ingurugiro-erantzukizunari buruzko kontzeptuak sartzea.\nIngurugiro-portaera, eta ez bakarrik kudeaketa-sistema, hobetzea.\nLegezko eta kanpoko beste baldintza batzuk betetzea.\nIngurugiro-kudeaketa antolaketaren kudeaketa estrategikoan integratzea.\nAlderdi interesatuekiko inplikazioa.\nIndicadores de desempeño ambiental.\nGaur egun indarrean dagoen bertsioaren PDCAren ikuspegiarekin jarraitzea..\nISO berriaren aldaketa nagusiak\nArriskuan oinarritutako pentsamendua.\nBizitza-zikloari buruzko ikuspegia.\nHalaber, aurkeztutakoa ere zirriborro bat da. Kasu honetan, eta aurreikuspenen arabera, 2015eko bigarren seihilekoan emango da argitara. Trantsizio-aldi bat ezartzen da bi bertsioen artean. 2018ko uztailera arte egongo da ISO 14001:2004 indarrean baina, 2017ko urtarriletik aurrera, ziurtatze berri guztiak ISO 14001:2015aren pean egingo da.\nLokarria: PISO 14001, funtsezko aldaketei buruzko Cristina Alonsoren txostena\nXehetasun handirik ez genuen arren, komentatu ziren aldaketa nahiko ezagutzen genituen baina, ikusi dugunarengatik, gure Prozesuen bidezko Kudeaketa-Sistemak (PKS) eta Kudeaketaren Sistema Integratuak (KSI) oso baldintza onetan daude, komentatutako bi arauen aldaketei aurre egiteko.\nDena den, behin-betiko bertsioaren zain egon beharko den arren, aldaketak aztertzeko eta gure prozesuei nola eragiten dieten ikusteko jarduerak planifikatzen hasi gara dagoeneko. Ondoren zuokin guztiokin partekatuko dugu.\nCalidad y Gestión, ISO 9001, Medio ambiente\n← Presentación de VTeCOACH\tNuevas ISO 9001, ISO 14001 →


Irekia Eusko Jaurlaritza - Gobierno Vasco :: Euskal Autonomia Erkidegoak WWFren balorazio orokor onena lortu du, Natura Sareko eremu babestuak kudeatzeko planen garapenagatik\nEuskal Autonomia Erkidegoak WWFren balorazio…\nEuskal Autonomia Erkidegoak WWFren balorazio orokor onena lortu du, Natura Sareko eremu babestuak kudeatzeko planen garapenagatik\n<img src="https://www.irekia.euskadi.eus/uploads/cover_photos/32816/original/Alkiza_Oregi_22_05_13_(62).JPG" style="max-width:100%" alt="Ana Oregi, Alkiza´n (Gipuzkoa)" />\nAna Oregi, Alkiza´n (Gipuzkoa) Iturria: Irekia\nBihar, larunbata, Natura 2000 Sarearen eguna\nAna Oregi: «Natura 2000 Sarea, 55 Kontserbazio Bereziko Eremuz (KBE) eta Hegaztientzako Babes Bereziko Eremuz (HBBE) osatua, dibertsitate baliotsuagatik babestutako guneen sare bat baino askoz ere gehiago da; izan ere, tokiko komunitateei aukera ematen die leku horiek eskaintzen dituzten zerbitzu ekosistemikoei onura ateratzeko»\nEuskal Autonomia Erkidegoak WWFren balorazio orokor onena lortu du, «Natura Sareko eremu babestuak kudeatzeko planen garapenagatik». Bihar, larunbata, maiatzak 21, Natura 2000 Sarearen Europako Eguna dela-eta, WWF-Naturaren aldeko Mundu Funtsak autonomia-erkidegoen ranking bat aurkeztu du, eremu babestu horiek kudeatzeko planen garapen-mailaren arabera egina. Lehenengo postuan Euskal Autonomia Erkidegoa dago; bere atzetik, berriz, Balearrak, Valentziako Erkidegoa eta Errioxa.\nIngurumen eta Lurralde Politikako sailburu Ana Oregik adierazi duenez, jasotako aitortzarekin pozik dago: «Eusko Jaurlaritzako eta foru-aldundietako ekipoek egiten duten lan handiagatik. Europak naturaguneetarako diseinatu duen babes-figura da eta berau definitzea eta kudeatzea garrantzitsua zen».\n«Natura 2000 Sarea, 55 Kontserbazio Bereziko Eremuz (KBE) eta Hegaztientzako Babes Bereziko Eremuz (HBBE) osatua, ez da flora eta faunarako erreserba soil bat, dibertsitate baliotsuagatik babestutako guneen sare bat baino askoz ere gehiago baizik; izan ere, aukera ematen die tokiko komunitateei leku horiek eskaintzen dituzten zerbitzu ekosistemikoei onura ateratzeko», adierazi du Ana Oregik.\nIberiar penintsulako biodibertsitatea babesteko helburuarekin, WWFk honako hau berretsi du: «Kudeaketa-planen kalitatea hobetzea ezinbestekoa da, baita horiek martxan jartzeko diru-funtsak bermatzea ere». WWFk Europako naturari buruzko zuzentarauak urgentziaz aplikatzeko eskatu du.\nWWFren 2016ko Naturometroa txostenean, Estatuko Natura 2000 Sareko 312 kudeaketa-planen edukia aztertu da –bai onartutako bai onartzekoak diren planena–, hau da, Batasunaren Garrantzizko Lekuen (BGL) kudeaketa-planen % 22, eta kasu batzuetan, Europako araudia urratzen duten bi gabezia komun larri nabarmendu ditu. Alde batetik, oro har, paperean jasotako asmo-adierazpen hutsak dira, eraginkortasun eskasekoak, eta beste alde batetik, ez daukate aurrera eramateko beharrezkoa den finantzazioa.\nAutonomia-erkidegoen arabera, Euskal Autonomia Erkidegoa da balorazio orokor onena lortu duen lurraldea, Eusko Jaurlaritzak eta foru-aldundiek Natura Sareko 55 eremuetan egindako kudeaketa dela-eta; ondoren, Balearrak, Valentziako Erkidegoa eta Errioxa daude. WWFren arabera, «oro har, aipatutako autonomia-erkidegoetan orain arte egindako kudeaketa-planetan, mehatxuak ondo detektatuta daude, kontserbazio-neurri egokiak agertzen dira eta jarduketa horiei aurre egiteko finantzazio-iturriak identifikatuta daude».\nNatura 2000 Sarea lehorreko 27.384 eremuz osatuta dago eta Europar Batasuneko azalearen % 18 baino pixka bat gehiago hartzen du. Horietatik 59 Euskadin daude eta 1.500 kilometro koadroko hedadura daukate –Europako eremu osoaren % 0,22–. Gure erkidegoak Europako batez bestekoa gainditzen du Natura 2000 Sareko espazio izendatzeari dagokionez, gure lurraldearen % 20,5 babes-figura horren barnean baitago. Gure kasuan, espazio babestuen portzentajea % 23koa izango litzateke, bestelako babes-figurak kontuan hartuz gero, esaterako: Deba-Zumaiako eta Meatzaldeko biotopoak eta Urdaibai Biosfera Erreserba.\nWWFk Estatuan jada Natura 2000 Sareko kudeaketa-planen ia % 60 onartu izana biodibertsitatearen aldeko aurrerapauso handia dela aitortu du. Hala ere, Natura 2000 Sareko 700 eremu ingururen kudeaketa-planak oraindik ez direla onartu salatu du. Horrek esan nahi du gutxi gorabehera Penintsulako Natura 2000 Sareko eremuen % 40k oraindik ez daukatela dagokien plana, nahiz eta Habitatei buruzko 92/43/EE Zuzentarauak exijitu.\nIrekia - El País Vasco, la mejor valoración global de WWF por su desarrollo de los planes de... https://t.co/hs0BpF1u6P\nIrekia - El País Vasco, la mejor valoración global de WWF por su desarrollo de los planes de... https://t.co/88RuvcDEIM\nEuskadi, mejor valoración global de por su desarrollo de los planes de gestión de los espacios #Natura2000 https://t.co/k4NFQLc70Y @Irekia\nRT @Gob_eus: Euskadi, mejor valoración global de WWF por su desarrollo de planes de gestión de espacios protegidos en Red Natura➡ https://t…\nRT @Gob_eus: Euskadik WWFren balorazio orokor onena lortu du, Natura Sareko eremu babestuak kudeatzeko planen garapenagatik ➡ https://t.co/…\nEuskadi, mejor valoración global de WWF por su desarrollo de planes de gestión de espacios protegidos en Red Natura➡ https://t.co/3sK7JXlaSo\nEuskadik WWFren balorazio orokor onena lortu du, Natura Sareko eremu babestuak kudeatzeko planen garapenagatik ➡ https://t.co/oFTNqWXY6a\nRT @IngurumenEJGV: El País Vasco, la mejor valoración global de WWF por su desarrollo de los planes de gestión de los espacios... https://t…\nEl País Vasco, la mejor valoración global de WWF por su desarrollo de los planes de gestión de los espacios... https://t.co/Bnb7mcdpeK\nAlkiza_Oregi_22_05_13__62_.JPG 2 MB (JPG)\n2016.eko urtarrilak 08\nEuskadik Europako batez bestekoa gainditzen du Natura 2000 Sareko eremu babestuei dagokienez\n2016.eko apirilak 22\nEuskadik eta Flandriak biodibertsitateko eta Natura 2000 Sareko estrategiak ezagutaraziko dizkiote elkarri\nOregi: «Eusko Jaurlaritzak osatu du Euskadiko Natura Sarea, 55 Kontserbazio Bereziko Eremu eta Hegaztientzako Babes Bereziko Eremu izendatuta, Europako Batzordearen aginduz»\n2015.eko martxoak 11\nOregi: «Eusko Jaurlaritza garen aldetik, KEBak zedarritzen ditugu; Foru Aldundiek kontserbatzeko zuzentarauak eta jarduerak zehazten dituzte»\nAna Oregi: «Natura 2000 Sarea da Europaren apustu nagusia biodibertsitatea kontserbatzeko»\nAna Oregi: «Esparc kongresuak irizpide komunak sortuko ditu habitaten eta basa-espezieen kontserbazioa hobetzeko eta klima-aldaketara egokitzeko»\n2014.eko azaroak 28\nOregi: «Naturaguneetarako babesik onena Europar Batasunak sustatutako Natura 2000 Sarea da»\n“Naturzaintza” kontseiluak Gasteizko mendien aldeko natura-baliabideen antolamendurako planaren izapidetzea eta Gasteizko goi-mendiak kontserbazio bereziko eremu (KBE) izendatzea aztertuko ditu bihar


EMAKUME ZAHARRAK, GEURE ERARA - Helduak Adi\nJoan den ekainaren 8an Emakundek antolatutako Jardunaldi inspiratzaile batean izan ginen Bilbon “EMAKUMEAK ETA ZAHARRAK: BOTERE ERAIKITZAILEA ERAIKITZEN”.\nHan hitza eman zitzaien administrazioetako ordezkariei, emakume zaharrari buruzko pentsalari zahar eta gazteei, bizikidetzarako espazio fisikoetan eta umorean adituak direnei. Umorea, guztiari barre egiteko ahalbidetzen gaituen adimenaren baliabidea, ia dena sendatzen duena.\nHelduak Adi! elkarteko kide garen aldetik, atseginez entzun genuen Beatriz Artolazabal, Eusko Jaurlaritzako Berdintasun, Justizia eta Gizarte Politiketako sailburua, Bizitza Beteaz naturaltasunez hitz egiten, zahartzaroarekin ere parekatu daitekeen kontzeptu horrek, Zahartze Aktiboaren paradigma zaharkitua -Anna Freixas-ek ere dioenez- gainditzen baitu: Emakume zaharrok bete-betean bizi nahi dugu, zahartasuna beste era batera bizitzera ausartu nahi dugu, gure moduan, gure gaztaroan egin genuen bezala. Zahartzaroan esploratzaile izaten jarraitzen dugu. Emakume zaharrok etorkizuna gara.\nBadira eredu eta inspirazio izan daitezkeen esperientzia ezagun batzuk. Baina prest gaude, halaber, orri zuri bati aurre egiteko eta bakoitzak geure zahartzaro-eredua marrazteko, geure neurrira, geure gogara, eta guk aukeratzen dugunarekin batera, gazteak eta zaharrak. Ez dugu entretenitzerik nahi, ikasten jarraitu nahi dugu.\nZenbat gauza nahi ditugun! Eta zenbat gauza egin ditzakegun! Inoiz ez da berandu ausartzeko!\nEz dakigu ba zaintzen? Zaindu gaitezen!\nMarialuisa Mendizabal // Lurdes Lope\nJardunaldi honi buruz gehiago jakin nahi baduzu, sartu jardunaldiko bideoan.\nKategoriak Albisteak, Feminismoa


Erronkari Jatorrizko Deiturako Gazta\nNafarroako Mendialdeko ipar-ekialdean, Erronkaribarra osatzen duten zazpi udalerrietan (Uztarroze, Izaba, Urzainki, Garde, Bidankoze, Burgi eta Erronkari) prestatzen da Pirinioetako seme gisa ezagutzen den gazta hau.\nEkoizteko epea abendutik uztaila bitartekoa da, ardiek erditzen duten aldia, hain zuzen. Eskuz egiten da gazta, rasa eta latxa ardien esne gordinez, legarrez eta gatzaz. Forma biribildua eta ertz biziak izateaz gain, bere azala naturala eta gogorra da, arre gorrixkatik gris urdinxka tarteko kolorea izan dezakeena.\nZapore berezikoa da, sendoa, ondo zehaztua, ukitu mingarrekoa eta gantzatsua. Sukaldaritzan Erronkari gaztarekin zenbait jaki presta daitezkeen arren, gazta berezko eran dastatzea da aukerarik onena, ardo on batekin batera.\nElikagai berezi hau gogoko dutenek kontuan har dezaketen iradokizun bat abuztuko Ama Birjinako festetan egiten den sariketa eta erakusketara hurbiltzea da, bertan Erronkariko gaztaz gozatu ahali zango baitute. Bestalde, Uztarrotzen dagoen Gaztaren Museoa bisitatzeko aukera dago, gazta prestatzeko prozesua ezagutu ahal izateko.\njatorrizko deitura bat lortu zuen lehenengoa izan zena Espainian.\nAperitibo, pintxo edo postre gisa jaten da, ardo on batek lagundurik beti.


Gaurkoa ez da lehen armagabetzea • ZUZEU\nEsaldi aski higatua da “Egun historikoa gaurkoa”, erruz erabilia. Askotan entzun izan ditugu hitzok; baina gaurkoan erabili litezke, topikoetan jausi gabe. Euskadi Ta Askatasuna armagabetu egin da. Egun historikoa da gaurkoa, zalantzarik gabe, mugarria geure herriaren ibilbidean. Zilegi da halako egunetan atzera begirako errepaso bat egitea; izan ere, gaurkoa ez baita lehen armagabetzea.\n1982ko otsailean Miarritzen eginiko bilera batean borroka armatuarekin jarraitzearen inguruko eztabaidan zatitu egin zen ETA (pm) erakunde armatua. Gehienek (%73) jarraitzearen alde egin bazuten ere, zazpigarrenekoak izena hartuko zuen sektoreak borroka armatua bertan behera utzi zuen. 1982ko udazkenean ETA Politiko Militarreko VII. Asanbladak bere disoluzioaren berri eman zuen Miarritzen, prentsaren aitzinean eta aurpegia estali gabe. Horietako askok Euskadiko Ezkerran amaitu zuten.\nEgia da ez zutela armarik entregatu; baina zenbait hilabete lehenago poliziak polimilien artsenal nagusia atzeman zuen Erandiotik hurbil, bost tonakoa, erakunde hark zeukan armategiaren zati zinez esanguratsua. Bi hipotesi daude gaiaren inguruan: bat, poliziak bere lana oso ondo egin eta artsenala topatu zuen; bi, eztabaida politikoa beren alde posizionatu nahi zutenek biltegiaren kokapenaren berri eman zieten poliziei.\n(Josu Chuecaren idatzitik)\n1937ko abuztuaren 24an Guriezon, Santoñatik gertu, Euzko Alderdi Jeltzaleko eta Corpo Truppe Volontarieko italiar faxisten buruzagiek hitzarmen bat sinatu zuten.\nBilbo galdu eta Kantabriara pasa ondoren gudari askok ez zuten Euskaditik kanpo borrokan jarraitu nahi. Dena den, Bizkaiaren aurkako erasoaldi betean, EAJko buruek egokitzat jo zuten Italiako diplomatikoen bitartez bake-errendizioaren bidea aztertzea. Bilbo erori baino lehen hasi ziren hartu-emanak, eta elkarrizketa haietan paper garrantzitsua jokatu zuen Ajuriagerrak.\nElkarrizketen ondorioz honako hitzarmenetara iritsi ziren: eusko gudariek ez zuten erresistentziarik eginen eta Italiako legionarioei Santoña-Laredo eskualdeaz jabetzen utziko zieten. Italiako ordezkari militarrek errendituriko soldadu guztien bizitzaz arduratuko ziren, gerrako eginbehar guztietatik landa laga, eta agintariak erbestera joateko baimena izanen zutela hitzartu zuten. Gudariek, noski, gainean zeramatzaten armak entregatu beharko zituzten.\nGauzak ez ziren nahi bezala atera ordea. Gudariak eta agintariak erbesteratzeko asmoz Eusko Jaurlaritzak alokatu zituen 14 barkuetatik bi baino ez iritsi ziren portura. Dagoeneko desarmaturik zeuden gudarien barkuratzea eragozteko, italiarrek artilleriaren bateriak itsasontzien aurrean jarri zituzten, eta Santoñako kaietan zeudenak konturatzen hasi ziren hitzarmena betetzea zaila izanen zela. Errenditutako soldaduak babesteko hitza ordu gutxiko kontua izan zen, eta babes hori El Duesoko espetxean eta Laredoko kontzentrazio zelaian eman ziren; baina okerrena heltzear zegoen. Italiar soldaduen menpe zeuden esparru horietan zaindarien txandakatzea egin zen, eta espainiar faxistak sartu.\n500 lagun fusilatu zituzten.\n*Gaur egun bi euskal preso politiko daude oraindik ere espetxe horretan: Imanol Vicente eta Rafa Diez.\nEl Duesoko espetxea.\nKarlistak Nafarroan, 1872\nZornotzako ituna Hirugarren Gerra Karlistari amaiera emateko asmoz Zornotzan 1872ko maiatzaren 24an sinatu zen hitzarmena izan zen, karlistek Orokietako gudua galdu ondoren.Liberalen partetik, ordura arte Espainiako gobernuaren presidente zen Francisco Serrano jeneralak sinatu zuen; karlisten aldetik Bizkaiko Foru Aldundiaren ordezkari ziren Fausto Urkizu eta Juan E. Orue izan ziren sinatzaileak, beren izenean eta Antonio Arginzoniz jaunaren izenean. Serranok amnistia emateko konpromisoa hartu zuen Euskal Herriko karlistek armak uzten bazituzten.\nSinatu sinatu zen, baina ez liberalek ez karlistek ez zuten onartu itun hau. Sinatzaileak traidoretzat jo zituzten bi aldeek, eta gerrak jarraitu egin zuen 1876 arte.\nBergarako besarkada Estatu Nagusiko buruzagia zen Maroto jeneralak eta Espartero jeneral liberalak Bergaran sinatutako hitzarmenaren aurkezpen sinbolikoa da, 1839koabuztuaren 31n. Lehen Karlistaldia 1833. urtean hasi zen. Gerratean zehar karlisten taldean bi multzo agertu ziren: batetik gerrak gehiegi iraun zuela uste zutenak; bestetik amoregaitzekoak. Rafael Maroto (espainiarra) jenerala lehen taldekoa zen, eta beste iritzi bat zeukaten lagun asko fusilatu ostean, bidea ireki zuen liberalekin elkarrizketak abiatzeko.\nHonako puntuak barnebiltzen zituen hitzarmenak:\n1841. urtean, hitzartutakoaren aurka, Esparterok (ordurako Espainiako erregeorde), foruak deuseztatzeko ekimena egin zuen dekretu bidez. Hala ere, 1844an, Esparteroren erregeordetzaren amaierarekin, foruak mantendu ziren.\nGure herriari gatazka gordina ezarri zaio, eta katramilaren korapiloak ez dira askatu oraino, ezta gutxiagorik ere. Euskal Herriak joera berezitua mantendu du mendeetan, izan erresuma, foru edo errepublika baten xerka: bere burua gobernatzeko desira irmoa.\nGaurko armagabetzeak baditu zenbait berezitasun: nabarmenena, euskal herritarrek euskal herritarrei entregatu dizkiela armak, etsaiarekin akordiorik egin gabe, eta irakurketa politiko baten ondorioz. Aldebakartasunez. Bergara, Zornotza, Santoña, Miarritze eta Baionaren arteko ezberdintasunak handiak diren arren lotzen dituen harimuturra garbia da, ene iduriko: gerran jarraitzen dugu. Polisetako politiko politak nahi dutena erran dezatela, diplomatiko diplodokus diplomadunak jarraitzeko antzerkia egiten, hitzak hits: gerran gaude, kito. Parez-pare dauzkagun bi estatuak ahaleginak eta bi egin dituzte historian zehar gu desagertarazteko, eta horretan diraute. Herri honetan gehiengoak sortu eta horri aurre egitea tokatzen zaigu, ez dago besterik.\nZiur naiz inork gutxik pentsatuko duela, baina badaezpada: armagabetzea eta bakea ez dira sinonimo. Historia eta egunerokotasuna testigu.\n*Iturriak: Argia, Wikipedia eta Lur Entziklopedia\nGaurkoa ez da lehen armagabetzea Gaurkoa ez da lehen armagabetzea\n1936, 1937, armagabetzeak, armak, baiona, bake akordioa, Bergara, bergarako besarkada, bigarren gerra karlista, desarmea, EAJ, ETA, ETA M, ETA PM, ETA PM VII, euskadi ta askatasuna, Euskal Herriaren historia, foruak, foruen galera, Gaurkoa ez da lehen armagabetzea, gerra karrlistak, gudariak, karlistadak, lehen gerra karlista, Santoña, Santoñako hitzarmena, santoñako ituna, Zornotza, zornotzako hitzarmena, zornotzako ituna\nETAren desarmearen eguneko egunkarien azalak


Boliden AB - Wikipedia, entziklopedia askea.\nzinc industry (en)\nBoliden Odda (en)\nBoliden AB korporazio multinazional bat da, egoitza nagusia Stockholm hirian duena. Bere negozio nagusiak kobre, zink, berun, urre eta zilar ateratzen, tratatzen eta ustiapenaren ingurukoak dira. 1980 eta 1990eko hamarkadetan hainbat erosketa egin ondoren, konpainiak 2003an Outokumpu finlandiar konpainiaren meatzaritzako fundizioak eta aktiboak erosi zituen. Outokumpuk Boliden Contech subsidiarioa eta Bolidenen kobre eta zink sailak erosi zituen. Akordioaren ondorioz, Outokumpu Bolidenen akzioen %49 kontrolatuz amaitu zen.\nKonpainiak 4.500 langile inguru ditu. Izena Boliden meategitik dator, Suediako Skellefteå herritik 30 kilometro ipar-mendebaldera dagoen meategitik, non 1924an urrea aurkitu zen. Bere garaian, Europako urre meategirik aberatsena eta handiena izan zen, baina, 1967an meategia itxi egin zuten.\nOrriaren azken aldaketa: 31 urtarrila 2021, 19:38.


Euskaltzaindiak eta Nafarroako Gobernuak lankidetza hitzarmena sinatu dabe - bizkaie.biz\nEuskaltzaindiak eta Nafarroako Gobernuak lankidetza hitzarmena sinatu dabe\nBizkaie! 2017-06-20 08:06 Euskerea berbagai\nEkitaldi berean, Iñaki Caminok Amiküze eskualdeko eskuara liburua aurkeztu dau.\nAndres Iñigo, Andres Urrutia, Ana Ollo, Iñaki Camino eta Mikel Arregi (argazkia: Euskaltzaindia) | Ikusi handiago | Argazki originala\nAndres Urrutia Euskaltzaindiko buruak eta Ana Ollo Nafarroako Gobernuko Erakundeakanako Hartu-emonetarako sailburuak sinatu dabe 2017ari jagokon lankidetza hitzarmena Iruñean. Andres Iñigo euskaltzainak eta Mikel Arregi Euskarabideako zuzendariak be parte hartu dabe ekitaldian. Horren arabera, Foru Gobernuak 149.000 euro emongo deutsoz Akademiari, euskerearen inguruko hainbat jarduera eta aholkuren truke.\nAkordioan adostu dabenez, erakunde biek alkarlanean segiduko dabe 2017an, kulturearen eta hizkuntzearen arloetan. Gobernuaren kasuan, Euskarabidea erakundearen bidez egingo da lan hori. 149.000 euroko diru-laguntzinoa lau proiektu nagusitan erabiliko dabe: Euskal Corpus Onomastikoaren inguruko lana; Onomastika eta toponimia lanak; Euskalkien inguruko Euskara ibiltaria erakusketea; eta Joakin Lizarraren hiztegia aztertzea.\nGure komunidadearen berezko hizkuntza bat garatzeko eta aztertzeko izango da hitzarmena, Ana Olloren esanetan. Erabilera praktiko bako erlikia izan ez daiten, euskerearen estatus sozialaz arduratuko da Nafarroako Gobernua, Ollok ziurtatu dauenez. Andres Urrutiak, bestetik, azpimarratu dau Euskaltzaindiak beti izan dauela lotura estua Nafarroako Gobernuagaz eta sinatutako hitzarmena horren jarraipena dala.\nIruñean egindako ekitaldian, Iñaki Caminok idatzitako Amiküze eskualdeko eskuara liburua aurkeztu dau Euskaltzaindiak. Nafarroa Behereko eskualde horretako euskerearen ezaugarrien azterketa filologiko sakona egin dau autoreak. Hain zuzen be, Euskaltzaindiak eta Nafarroako Gobernuak igaz sinatutako lankidetza hitzarmenaren emoitzetako bat da Caminoren liburua. Erakunde biek alkarlanean martxan ipinitako Mendaur bildumako hamaikagarren alea da.\nGetxoko Argia Ereiten Sarietan parte hartzeko epea zabalik\nEHUk eta PuntuEUS-ek euskerearen erabilerea bultzatzeko hitzarmena sinatu dabe\nAntolatzaileak pozik, jentetzea joan dalako Nafarroa Oinezera\nDomekan Nafarroa Oinez ospatzeko dana prest Lesakan\nUdalerri euskaldunen erronkak aztertuko ditue Soziolinguistika Jardunaldian\nAntzerkigintzan eta diskogintzan euskerazko lanak nagusi dira\nEuskerearen erabilerearen inguruko azterlana aurkeztu dau UEMAk\nEuskerearen Aholku Batzorde barrituak batzarra egin dau\nAhotsenean izena emoteko epea bihar zabalduko dabe\nEuskaltzaindiaren eta Baionako Euskal Museoaren arteko lankidetzea\nJaroslav Guvarev-ek irabazi dau Etxepare-Laboral Kutxa Itzulpengintza Saria\nBilboko Berbalagun programearen ikasturte barria abian da\nGabriel Aresti gogoratuko dabe urriaren 11n\nBilboko dendariei euskerea ikastea erraztuko deutsie\nHerri Hizkeren Atlasaren inguruko mintegia antolatu dau Euskaltzaindiak


Andoain, Donostia, Errenteria eta Olaberria, Herriarteko Pala Txapelketaren finala jomuga\n2021/05/19 | Lehiaketa\nFinalerdien itzulikoak jokatuko dituzte jardunaldi honetan, eta bai Donostiak bai Errenteriak 2-0eko errenta dute; maiatzaren 30ko asteburuan izango da finala; zesta-puntako lehian, ligaxkako 3. jardunaldia jokatuko dute; eta bai gomazko paletaz bai eskuz, final-laurdenetara zein herri sailkatuko diren jakingo dugu\nAzken txanpan da Gipuzkoako Herriarteko Pala Txapelketa. Hain zuzen ere, asteburuan jakingo dugu zein bi herri izango dira aurrez aurre finalean, finalerdien itzulikoak jokatuko baitituzte Andoainek eta Donostiak batetik, eta Errenteriak eta Olaberriak bestetik. Joaneko jaialdietan, Donostiak 2-0 (35-30, 40-36) irabazi zion Andoaini, eta Errenteria 0-2 (34-35, 33-40) gailendu zitzaion Olaberriari. Maiatzaren 30eko jardunaldian izango da finala.\nBestetik, gomazko paletako lehian, final-laurdenetara zein herri sailkatuko diren jakingo dugu. Orio ez da lehia horretan izango, arazoak tarteko, txapelketa utzi behar izan baitu; eta bere aurkariak, Zarautzek, lortu du, beraz, final-laurdenetarako txarteletako bat.\nZesta-puntako lehian, ligaxkako 3. jardunaldia izango da jokoan.\nEta eskuko lehian, azkenik, final-laurdenetara sailkatuko diren herriak ezagutuko ditugu, final-zortzirenen itzulerakoak jokatuko baituzte.\nGogoratu beharra dago, indarrean dauden neurriak jarraituz, jaialdi guztiak ateak itxita jokatuko direla.\n- 18:00, Astigarraga-Udalekoa: ASTIGARRAGA / BERGARA (eskua)\n- 18:30, Azpeitia-Izarraitz: AZPEITIA / OÑATI (eskua)\n- 18:30, Mutriku-Miruaitz: MUTRIKU / ZUMAIA (zesta-punta)\n- 19:00, Azkoitia-Gurea: AZKOITIA / OIARTZUN (eskua)\n- 19:45, Andoain-Arrate: ANDOAIN / DONOSTIA (larruzko paleta eta pala motza)\n- 10:00, Astigarraga-Udalekoa: ASTIGARRAGA / AIA (gomazko paleta)\n- 10:00, Anoeta-Alkartasuna: ANOETA / AMASA-VILLABONA (gomazko paleta)\n- 10:30, Ataun-Auzoeta: ATAUN / ADUNA (eskua)\n- 11:00, Alegia-Elorri: TOLOSA / AZPEITIA (gomazko paleta)\n- 11:30, Andoain-Arrate: TOLOSA / ANDOAIN (eskua)\n- 11:30, Amezketa-Larrunarri: AMEZKETA / BIDANIA-GOIATZ (eskua)\n- 16:15, Zestoa-Gurutzeaga: ZESTOA / ALEGIA (eskua)\n- 16:45, Hernani-Udalekoa: HERNANI / SORALUZE (gomazko paleta)\n- 17:00, Errenteria-Agustina Otaola: ERRENTERIA / OLABERRIA (larruzko paleta eta pala motza)\n- 17:00, Andoain-Arrate: ANDOAIN / ZESTOA (gomazko paleta)\n- 09:00, Donostia-Loiola: DONOSTIA / MUTRIKU (gomazko paleta)\n- 10:30, Azkoitia-Gurea: AZKOITIA / ERRENTERIA (gomazko paleta)\n- 11:00, Hondarribia-Jostaldi: HONDARRIBIA / DONOSTIA (zesta-punta)\n- 16:30, Hernani-Udalekoa: HERNANI / ARETXABALETA (eskua)\n2021eko edizioan, 16 herri ari dira eskuz, 18 gomazko paletaz, 7 larruzko paleta eta pala motzaz, eta 4 zesta-puntaz. 448 pilotarik eman du izena txapelketan: 216 eskuzko lehiarako, 120 gomazkorako, 61 larruzko paleta eta pala motzekorako, eta 51 zesta-puntakorako. Hauexek dira parte-hartzaileak:\nFinalei dagokienean, lehendabizikoa, esan bezala, larruzko paleta eta pala motzeko lehiarena izango da, maiatzaren 30eko asteburuan. Zesta-puntako finalaren txanda izango da gero, ekainaren 20ko jardunaldian. Eta eskuzkoa eta gomazko paletakoa, azkenik, ekainaren 27ko asteburuan jokatuko dira.


topic_facet:"Mekanizazioa (Heziketa Zikloa). Erdi maila" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Mantentze-lan elektromekanikoa (Heziketa Zikloa). Erdi maila" author_facet:"Euskadi (Autonomia Erkidegoa). Hezkuntza, Unibertsitate eta Ikerketa Saila"\nErakusten 1 - 8 emaitzak -- 8 bilaketa honetara 'interneteko baliabidea', Bilaketaren denbora: 0,07s\nProposatutako gaia: Mekanizazioa (Heziketa Zikloa). Erdi maila Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Mantentze-lan elektromekanikoa (Heziketa Zikloa). Erdi maila Egilea: Euskadi (Autonomia Erkidegoa). Hezkuntza, Unibertsitate eta Ikerketa Saila\n8 Fabrikazio Mekanikoa (Lanbide Arloa) Fabrikazio mekanikoko produkzioaren programazioa (Heziketa Zikloa). Goi maila 8 Instalazioa eta mantenimendua (Lanbide Arloa) 8 Lanbide Heziketa Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Gehiago ... 7 Fabrikazio Mekanikoko Sistema Automatikoen Programazioa (Modulua) 7 Muntaia- eta mantentze-lan elektriko/elektronikoak (Modulua) 7 Sistema automatizatuak (Modulua) 6 Elektrizitatea eta automatismo elektrikoak (Modulua) 6 Galdaketa eta pulbimetalurgiaren bidezko produkzioa (Heziketa Zikloa). Goi maila 5 Linea automatizatuen muntaia- eta mantentze-lanak (Modulua) 4 Automatizazioa eta robotika industriala (Heziketa Zikloa). Goi maila 4 Elektrizitatea eta Elektronika (Lanbide Arloa) 3 Mekatronika Industriala (Heziketa Zikloa). Goi maila 2 Lan-giroko harremanak (Modulua) 2 Mekatronika industrialeko proiektua (Modulua) 2 Sistema sekuentzial programagarriak (Modulua) 1 Fabrikazioaren Automatizazioa (Modulua) 1 Industria-robotika (Modulua) 1 Instalazio domotikoen eta automatikoen konfigurazioa (Modulua) 1 Lan giroko harremanak (Zeharkako Ikasgaia) 1 Linea Automatizatuen Eroapena eta Mantentze Lanak (Modulua) 1 Mantentze-lanen eta kalitatearen prozesuak eta kudeaketa (Modulua) 1 Mekatronika industriala (Heziketa Zikloa - LOE). Goi maila 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema elektrikoak, pneumatikoak eta hidraulikoak (Modulua) 1 Sistema elektroteknikoak eta automatizatuak (Heziketa zikloa). Goi maila Guztiak ikusi ... gutxiago ...\n8 Elhuyar Hizkuntza Zerbitzuak Euskadi (Autonomia Erkidegoa). Hezkuntza, Unibertsitate eta Ikerketa Saila 4 IMH Makina Erramintaren Institutua 4 Navarro, Francisco 3 Urresti, Igor 2 Navascués, Josemari Gehiago ... 1 Abarka Azkunaga, Asier 1 Egibide 1 IRALE (2009-2010 ikasturtea) 1 Osinalde Vidal, Asier 1 R-300 1 Usurbil GLHBI Guztiak ikusi ... gutxiago ...


Ez baikara izatez garbiak — Eibar.ORG | Eibarko peoria\nHemen zaude: Hasiera / Blogak / Harrikadak / Ez baikara izatez garbiak\nEz baikara izatez garbiak\nMikel Iturria 2020/11/29 08:55\nAsteko hainbat kontu bata bestearen atzetik.\nDiario (1932-1987), Miguel Torga\nOstiral iluntzean bizilagun batekin egin nuen topo igogailuan. Laburbilduz: kontatu zidan positibo eman zuela hilaren 9an. Galdetu nion ea instalatua zuen #RadarCovid aplikazioa eta baietz erantzun zidan. Horra hor arrisku-kontaktuaren misterioa agerian.\nAplikazioak soilik bi metroko distantzia hartzen du kontuan, paretak gorabehera.\nDuela bost urte idatzi nuen apunte bat 1985aren bueltan nola bizi nintzen jasoz.\nBertan ez da auzoko kuartela agertzen. Agian egunen batean idatziko dut zerbait horretaz. Auskalo.\nEtxe aldamenean kuartela baitzegoen. Guretzat erabat normala zen kakiz jantzitako soldaduak etxeko bueltan ikustea cetme-a (fusila) soinean. Horregatik sarean jendea eskandalizatu egiten bada Euskal Herriko paraje batean Espainiako Armadako tropak maniobrak egiten ikusi dituela esanez, nire anormalidadeak egoera hori erabat normalizatua dauka. Eta ez naiz harritzen. Oraindik ere.\n1992an alde egin nuen baserritik. Gero etxea eta kuartela bota egin zituzten.\nAste honetan Armadak Loiolako Kuartela utziko duela argitaratu da. EAJren negoziazioak tartean, nahiz eta Eneko Goia alkateak aurreko korporazioen lana ere aintzat hartu. Berri ona, dudarik gabe. Baina denok bagenekien ez zirela asko aldenduko: Gipuzkoatik armada nekez joango baita lurraldea Espainiako Estatuaren eremupean dagoen bitartean.\nEsandakoa: albiste ona.\n60 urte bete zituen urriaren 30ean. Kosta egiten da jakitea nola iritsi zen adin horretara (duela hogei bat urte heriotzatik oso gertu egon baitzen).\nGauza da Indarkeria Matxistaren kontrako Egunean hil zela, hilak 25 (Fidel Castro duela lau urte hil bezala). Eta Maradonaren bizitza demasekoa izan da begiratzen diogun tokitik begiratuta.\nBehin bakarrik ikusi dut zelaian bertatik bertara. 1992ko denboraldian Atotxan Sevillaren elastikoarekin, jada gainbehera zela.\nMito bat hil dela argi dago sarean eta komunikabideetan harrotu dituen hautsak ikusirik.\nGurean Izaro Andres agertu zen Gaztea sarien ekitaldian. Dezepzio hitza aipatu zuen, besteak beste.\nLatinoamerikan diferente bizi izan dute? Sarean irakurritako hiru artikulu ipini nituen txio-haritxo batean ostiral gauean.\nMaradonak 60 urte egin zituen urriaren 30ean. Egun horretan argitaratu zen hau. https://t.co/jktmp9tx5Z\n— Mikel Iturria #ahobizi (😷) (@iturri) November 27, 2020\nInteresa baduzue, irakurri. Bestela paso egin eta kitto.\nHarian ez dago Ana Tijoux abeslari txiletarra. Maradonaren hiru argazki jarri zituen berak. Hauxe lehena. Komentario sutsuak jaso zituen.\nAmaitzeko gai honekin bi kontu:\n1.- Nire egiten dut Hibai Arbidek bere profilean duen definizioa: «Bost kontradikzio baino gutxiago dogmatismoa da».\n2.- Eta Miguel Torgaren diarioetatik hartutako sententzia, apunte honen argazki nagusi gisa jarri dudana.\nAste honetan bi disko sartu dira etxean. Rafa Ruedak «Rueda» izenekoa argitaratu berri du eta diskoa ostegunean iritsi zitzaidan.\nOstiral iluntzean Victoria Eugeniara joan nintzen Mikel Azpiroz (Fernando Lutxo Neira eta Karlos Aranceguirekin batera) ikustera. Disko lasaigarria da Islak, kontzertua bezainbeste. Oso beharrezkoa bizi dugun garai hauetan.\nGauean Ianire Aranzabe (Esanezin) abeslaria deskubritu nuen Jon Basagurenek Euskadi Irratian aurkezten duen Zidorrean saioan. Gaur bertan zuen ematekoa kontzertua Donostiako Kutxa Kultur gunean, baina bertan behera geratu da. Oraingoz bi kanta soilik daude eskuragai; laster diskoa argitaratuko du.\nLarunbat goizean, Ibon RG bidez Xabier Bastida Abaunz-i eginiko elkarrizketa batekin egin nuen topo.\n"Ezagutzen dudan euskarazko trapa Wazemanken mailakoa da. Euskal Herrian trapa ganoraz egiten dutenak etorkinen seme-alabak dira. 18-20 urteko gazteak gauza onak egiten ari dira Bilbo inguruan. Nickzzy edo The Point, adibidez. (1)\n— ibonrg (@tiutaka) November 28, 2020\nOraindik ez dut behar duen arretaz irakurri, baina txio kate horretan azpimarratuta dauden hitzak aintzat hartzekoak dira. Nickzzy eta The Poing bizkaitarrak aipatzen ditu musika urbano berriaren lekuko.\nSoinu banda lehiatua gaurkoa. Oier Aranzabalek Rafa Ruedaren Ihes puntua kantari eginiko bideoa aukeratu dut. Hitzak Elena Olaverenak dira.\nContradicciones andantes, este apunte en castellano\netiketak: elena_olave, nickzzy, esanezin, donostia, maradona, rafa_rueda, mikel_azpiroz, the_poing, lutxo_neira, covid19, karlos_arancegui, oier_aranzabal, ana_tijoux, hibai_arbide, armada, abaunz, radar_covid, miguel_torga


Aritz Ibañez Lusarreta — dantzan.eus\nHemen zaude: Hasiera › Komunitatea › Aritz Ibañez Lusarreta\n9 egun dantzan\nLixto! Amaitu dira San Ferminak eta aparkatuta utzi dugu arropa zuri-gorria heldu den urterarte. Deskantsatzeko ordua ere heldu da (gutxi, momentuz), izan ere San Ferminek iraun duten 9 egunetan dantzan ibili baikara batean zein bestean. Uztailaren 6an, eguerdian, taldekoekin foruen plazan eta ar...\nEntzun arren San Fermin,...\nHonek ez du dantzarekin inolako zerikusirik, baina tira, momentuz hau plazaratzeko okurritu zaidan lehenengo tokia da eta momentuz halaxe eginen dut. Iruindarrok urtean askotan jotzen dugu San Ferminak gogoratzen dizkiguten topikoetara (ni behintzat bai): Zapiak kajoitik atera eta ongi lisatuta ut...\nDantzari nafarrak Zaragozako Expo-n\nIragan udaberrian, Nafarroako Gobernuaren kultura sailetik deia jaso genuen: 2008an Zaragozan egitekoa zen Expo unibertsalean gure taldearen parte hartzea eskatu ziguten. Nafarroari eskainitako egun bat ospatuko zuten ekainean eta hemengo dantza taldeen ordezkari gisa nahi zuten Duguna dantza ta...\n80-90. hamarkaden arteko zubian izanen zen. Nik 9-10 urte izanen nituen eta artean, Iruñeko udal ikastolako eskolaz kanpoko jardueretan ematen nituen nire lehen dantza pausoak (7 urterekin hasi nintzen). San Fermin-en aurreko peñen egunaren ospakizunen artean gurasoei batek deitu zien arreta. Ir...\nJo joareak, baina jo ongi!\nHerri guztietan gertatuko da akaso, baina gure herrian ohikoa izan da toki zehatz bateko ohitura hartu, zabaldu eta denboraren poderioz herri guztiaren ikur (nazional) gisa hartzea. Hori gertatu zen gerra aurreko Durangaldeko "ezpata-dantza" taldeekin, Lizarrako Larrain-dantza edo Lesakako Olentze...\nFolklore erakundeen izena eta izana\nMugimendu erromantikoak folkloreakiko interesa eta elkarte folklorikoen sorrera bera bultzatu zituen XIX. mende bukaeran. Ehun urte baino gehiago pasa dira ordutik eta elkarte horien bilakaera nolakoa izan den aztertzea xede harturik, antolatu ditu Iruñeko Ortzadar Elkarteak bere XIII. Folklore jardunaldiak.\nGehiago irakurri 2\nIzugarria da Iruñeko erraldoi eta kilikien iruindarrengan duten eragina. 1860. urtean egin zituen Tadeo Amorena arizkundarrak, egun hain ezagunak diren figurak. Beraz, 150 urte beteko dituzte erraldoiek aurki. Horrek esan nahi du iruindarrik zaharrenak ere jaso duela kilikien puxikakadarik eta i...\nLehenengo tradizioa; ondoren argazkia?\nIrudiaren gizartean bizi omen gara eta badirudi, irudirik ez duen gertakaria ez dela esistitzen. Ahatik, badira gaur egungo “boom”aren aurretik, azken hamarkadetan, izenburuan aipatutako bi esparru horiek (folklorea eta ikus-entzunezkoak) uztartuz lanean ari diren hainbat lagun, eta horietako batzuen esperientzia mamitsuak aditzeko aukera izan genuen Bilbon, Eusko Ikaskuntzak antolatutako jardunaldietan.\nGehiago irakurri 1\nDantzak San Ferminetan\nBadatoz San Fermin-ak, Iruñeko feriak,... eta horiekin dantza eta kanta! Hona hemen 2007ko San Ferminetako programan dantzarekin zerikusia duten ekitaldien zerrenda: Uztailak 6 13.30 Dantza emanaldia. Foruen plazan. Amaiur, Ardantzeta, Duguna, Harizti, Iruña Taldea, L...\nBodas, bautizos y comuniones Hortik finanziatzen dira dantza talde gehienak, omen. Dantzan.com-eko foroan irakurri ahal izan dugu Aritz Salamanca, gipuzkoar erako aurreskulari txapeldunari egindako elkarrizketa batean , tristea dela, baina hala dela, dantza taldeek hortik ateratzen dutela aurrera...\n« Aurreko 10 elementuak Hurrengo 10 elementuak » 1 ... 4 5 6 7 8 9 10\nAritz Ibañez Lusarreta\nIruñeko Duguna dantza taldeko dantzaria 11 urte nituenez geroztik. Donostiako Argia taldean ere aritzen naiz dantzan. Eibarko Arrateko Amaren dantzarien kofradiako eta Andoaingo Santa Kruzeko ezpata-dantzarien kofradiako kide ere banaiz.\nPatxi Laborda on Nafar eta zuberotar dantzariak Bartzelonako 1929ko Nazioarteko Erakusketan\nAritz Ibañez Lusarreta on Yanza yauci, zortzitan sinple eta burrunba dantza, 1920an Iruñean\nEkaitz Santazilia on Yanza yauci, zortzitan sinple eta burrunba dantza, 1920an Iruñean\nPierre Latasa Goya on Lotuneak: Sorginak, Satanak, Dumollet jauna eta haurren lauhazka\nPierre Latasa Goya\nAritz Ibañez Lusarreta on Bidador pastorala: auzolanean uxatu dugu betiko agorraldia\nOier Araolaza on Bidador pastorala: auzolanean uxatu dugu betiko agorraldia\nAritz Ibañez Lusarreta on Iruñeko Baltasar: korapilatutako mataza\nXabier Etxabe on Iruñeko Baltasar: korapilatutako mataza\nAritz Ibañez Lusarreta on Plazako dantzen sukarra Iruñea aldean


Memoria eta artea uztartuko dituzte asteburuan Gernikan | El Correo\nZurekinMemoria eta artea uztartuko dituzte asteburuan Gernikan\nMemoria eta artea uztartuko dituzte asteburuan Gernikan\n'Gorputz Gramatikalak' programa antolatuko dute bihar eta etzi bonbardaketaren 80. urteurrena gogoratzen den urtean\nELCORREO.COM Miércoles, 25 octubre 2017, 23:22\n'Gorputz Gramatikalak' programa antolatuko dute Gernikan bihar eta etzi bonbardaketaren 80. urteurrena gogoratzen den urtean eta Arte eta Bakearen VII. Topaketen barne. Gernika Gogoratuz zentroko, Bakearen Museoa Fundazioko eta Gernika-Lumoko Kultur Etxeko arduradunek azaldu dutenez, 'Gorputz Gramatikalak' parte hartze prozesu bat da eta helburu nagusia ekintza artistikorako eta memoriarako espazio bat sortzea da, bakearen eraikuntza, erreparazio sinbolikoa eta erresistentzia baketsua irudikatuz, toki zein mundu mailan.\n«Graffitiaren eta rap musikaren munduko artista, ikertzaile etagaleristekin esperientziak partekatzeko aukera izango dugu, esku hartzeplastiko eta bisualen bidezko topaketa honetan. Hiriko artearenesparruan murgilduko gara, memoria, salaketa eta erresistentziaekimenetan egiten duten ekarpenaz ohartzeko», azaldu dute antolatzaileek.\nHorrela, egitaraua bihar hasiko da, Elai Alai aretoan. Inaugurazioa 09:30ean izango da, eta ondoren, 'Historia, eboluzioa eta espazioa Hiriko Artean' saioan parte hartuko dute Laura Garcia-Borreguero antropologa sozial eta kultur arloko ikertzaile independente bilbotarrak eta Daniel Muñoz Cacereseko artistak.\nJarraian, 12:00etan,'AgroArte eta Rap musika, erresistentzia eta memoria gisa' saioan, Wilmar Botina (Botin) AgroArte taldeko koordinatzailea eta Luis Fernando Alvarez (El Aka) komunako nekazari eta AgroArte taldeko rap musikaria ariko dira. Medellinekoak (Kolonbia) dira biak.\nGoizeko saioa bukatzeko, 12:30etik 14:30era, 'Gizartea, sareak eta arte merkatua' saioa eskainiko dute Juan Pablo Orduñez (mAwa) artista eta ikertzaile bilbotarrak, Igor Rezola (Dizebi) graffiti egile, artista eta ikertzaile itsasondoarrak eta Sergio Garcia Bayon SC Gallery + Art Managementen sortzaileak (Bilbo).\nArratsaldez, 18:00etatik 20:00etara, 'Gorputz Gramatikalak' tailerra egingo da. Gorputzaren prestaketa landuko da Kolonbiako AgroArte taldearekin eta 'Zapalduaren Antzerkia' izeneko metodologian aditua den Birgit Fritz austriarrarekin.\nGainera, larunbatean,, 10:00etatik 14:00etara, 'Gorputz gramatikalak' performance ekintza sinbolikoa egingo dute AgroArte kolektiboko Jhonantan Steven Ruiz (Ghido Mc), Luis Fernando Alvarez (El Aka), Hugo Andres Alvarez (El Metano Mc), Wilmar Botina (Boti), Sandra Milena Alvarez eta Maria Jose Pizarrok.\nBukatzeko, arratsaldeko 18:00etatik 20:00etara, hip hop eta rap kontzertua izango da, AgroArte kolektiboaren, Maria Lopezen (Laize), Betto Snay-ren eta Big Thier-en parte hartzearekin.\nBi igogailu berri, Atxurin Aldundiak 8 milioi euro baino gehiago inbertituko ditu N-240 errepidea hobetzen


2016 ekaina | Irunero\n2016(e)ko ekainak 28Irunero Erantzun\nCalzanor fabrikatik irteten dira sanmartzialetan Irungo kaleetan ikus daitezkeen alpargatetako asko Ilara handiak sortu ohi dira Irungo Calzanor lantegiaren atarian, sanmartzialetako egun nagusien aurretik. Urtean zehar produkzio anitza eta esportaziora bideratua egiten baldin badute ere, ekainerako zinta beltz edo gorridun\nErretiroa hartu duen arren, San Martzial egunean argazkiak ateratzen jarraituko du Martin Goikoetxea “Goiko” argazkilariak Berrogei urte baino gehiago eman ditu Martin Goikoetxea “Goiko”k sanmartzialetan argazkiak ateratzen. Beratarra sortzez, Irungo Sindikalean egin zituen ikasketak, eta harreman estua izan du, aurrerantzean,\n2016(e)ko ekainak 27Irunero Erantzun\nIrati Icardo eta Ane Unanue lagunak urte berean izango dira kantinera, Alarde Publikoan Kuadrillan kantinera edukitzeak poza eta ilusioa eragiten ditu gehienetan. Lagun taldea pixka bat aztoratu ere egin dezake. Baina urte berean bi edukitzea, batzuentzat, eromena izan daiteke. Irungo\nSeigarren aldiz aurkeztu dute aurten Nagore Tejedor Davila, Alarde Tradizionaleko Meaka konpainiako Kantinera izateko. Kostata, baina azkenean aspaldiko ametsa bete du. San Martzial egunean aita, lehengusua eta mutil-lagunaren aita izango ditu ondoan. Mutil-laguna gertu izango du hala ere, Meaka konpainiako\n2016(e)ko ekainak 24Irunero Erantzun\nBadator belaunaldi aldaketa agintari postuetan Alarde Publikoko parte hartzaileen kopurua handituz doa, pixkanaka. Gero eta gaztetxo gehiago ikus daitezke konpainietako lerroetan. Agintari postuetan, ordea, beteranoak dira nagusi. Erreleboa emateko lanean hasi dira batzuk, dena den, gazteen indarrari eta ilusioari paso\nIñaki Arruabarrenaren lekukoa hartu du aurten Paco Carrillok, Alarde Tradizionaleko Jeneral karguan. Buenos Amigos konpainian desfilatu izan du beti. Soldadu gisa hasieran, eta Alferez, Teniente eta Kapitain postuetan, beranduago. Alardeko Batzordean eta Agintarien Batzordean parte hartu izan du. Urrian hautatu\n2016(e)ko ekainak 22Irunero Erantzun\nEkainaren 25ean izango da San Martzialera igoera Kirol lehiaz aparteko bestelako osagaiak ditu Super Amara-BATek jaietan antolatzen duen San Martzialera igoerak. Festetako ohitura bat gehiago da ia urtero parte hartzen duten atleta askorentzat, baita animatzera gerturatzen diren ikusleentzat ere. Jai\nEkainaren 25ean izango da Betti Gotti elkarteak proposatzen duen hitzordua Alardeak alde batera utzita, Betti Gotti Euskara Kultur Elkarteak antolatzen duen Herri Bazkaria da Irungo jaietan jende gehien biltzen duen jarduera. Gaur egun, Ficoba erakustazokako hiru pabiloiak betetzen ditu, ia\n2016(e)ko ekainak 20Irunero Erantzun\nHiru kontzertu nagusi antolatu ditu Irungo Udalak sanmartzialetarako Kontzertuen eskaintza izaten da, herrietako jaietako egitarauetan, arreta gehien erakartzen duen puntuetako bat. Denborarekin landu eta zaindu ohi dute udalek. Irunen ohitura den moduan, hiru izango dira jaietako musika emanaldi nagusiak. Hilaren\n“Cantinera” izeneko lanak irabazi du 2016ko San Pedro eta San Martzial jaietako kartelen lehiaketa. Amaia Martin Eraso da egilea. 29 urte ditu, eta Arte Ederretako ikasketak egin ondoren, web diseinuan edo 3D animazioan formatzen jarraitu du. Bideojokoen eta diseinu grafikoaren


09 - Marcel's desolation - 2´33\n(Moldaketak eta ekoizpena:Alan Griffin & Joxan Goikoetxea)\nAlan Griffin: flauta\nJoxan Goikoetxea: akordeoia, pianoa, teklatuak\nFiachra Mac Gabhann: bouzuki-a eta mandolina\nIosune Marin : gitarra akustikoa\nEzkontza baterako baltsa da, Alanek haren iloba Emma eta Barry Gatenbyren arteko ezkontzarako konposatua.\nGrabazioan alboka ageri ez bada ere, pieza hori albokarako balts bat izan zen jatorrian. Hain zuzen ere, Halfway to Hell: Albokarako 333 doinu liburuko 188. doinua da.\nAtsegin handiz, Albokako kide ohi Juan Arriola Mendiola Artañola laguna izan dugu doinu honetan, bai eta diskoko beste pieza batzuetan ere.\nHamazazpi urterekin, Barna Roadeko Emma ederrak bi hilabete pasa zituen Frantzian, Tolosan (Frantzia). Frantsesa ikasten, hala esan zuen. Han, ohartu gabe, Marcelen bihotz zaildua bereganatu zuen. Etxera itzultzean, postal baten bidez, maitasun- eta bihozmin-deklarazio bat iritsi zitzaion. Marcel hori nor izan zitekeen ez zekiela esan zuen, erdeinuz, eta ez zuen postalari erantzuteko lana ere hartu.\nUrte batzuk geroago, Emma Barryrekin ezkontzen da. Barry galaiak Emmaren alderdi hauetako baldintza numeriko guztiak betetzen ditu: hortzak, zangoak, begi biologikoak eta planeta honetan bizitako urteak. Gainera Barryren ilea benetakoa da, berea. Marcelek isilik ikusten du nola hondoratzen zaion ametsa, nola erortzen zaion mundua gainera, jakinda ez daukala inolako aukerarik lehia bio-aritmetikoan galaia garaitzeko.\nBalts hau ezkontza ospatzeko da, baina omenaldia egin nahi zaio, halaber, miresle galtzailearen duintasun nobleari.\nMarcel gaixoaren folletoiak lehen unetik harrapatu gintuen. Eta haren soinu-bandak ere bai. Hau ikusita, jabetu ginen, beste behin, Alanekin erne egon behar dela beti, eguneko 24 orduetan. Ezin da inoiz jakin nondik joko duen...\nPier Paul Berzaitz abeslari zuberotarraren 'Egunsentiaren Kantak' proiektuan estrainatu genuen abesti hau zuzenean. Jira hartan genuen instrumentazioak bultzatu gintuen pianoa eta kontrabaxua moldaketan sartuta proba egiteko, instrumentu horiek ez baitira batere ohikoak izan Albokan orain arte. .\nOrain, gogora etorri zaizkit 1990eko hamarkadan Alan eta The Porter Sharks-ekin (Garagardoaren mazarroak) asteazken gauetan Donostiako The auld Dublinner taberna historiko eta kutunean egiten genituen musika-saioak. Galwayko unibertsitatean izen hori ematen zaie tabernaz taberna Guinnes garagardoko pintak besteen lepotik edaten ibiltzen direnei.\nClint Eastwood Barkamenik gabe (unforgiven) filmean bezala tabernan sartzen ikusten nindutenean, den-denak ziztu bizian saiatzen ziren pianoaren taparen giltza aurkitu eta ezkutatzen, baina aurrea hartzen nien beti...\nKonponbide hobea aurkitu zuten. Elton deitu zidaten eta Margareti pianoz laguntzen uzten zidaten haren loria-unean, gaueko balada eztitsua edo The wild Rover (No, nay, never) klasikoa abesten zuenean. Besteek, bitartean, une hori aprobetxatzen zuten tragoen bila joateko, eta sinesgarritasun gutxiko keinu eta komentario koipetsuak egiten zituzten...\nHorrela sortu zen nire piano-zaletasun egoskorra. Zortzi hatzetarako nire teknikak ematen du azterketa sakon bat egiteko...


Herriko ekintzak (eragileak)\nHerriak edota Udalak\nHerri Hezitzaileen sarea\nLHko haurrek jolas orduan maskara erabili beharko dutenaren notizia ezagutu genuenean,asko izan ziren sortu zitzaizkigun emozioak, tartea hartu eta Oinherri osatzen dugun eragileok ondoren irakur dezakezuen adierazpena landu genuen 👇🏽\n2020ko apirilean Haur eta Nerabeen eskubideen urraketa nabarmena ematen ari zela kezkaturik, Oinherri Herri Hezitzaileen elkartetik beraien eskubideen aldarrikapena eginez, “GORA HAURTZAROA” manifestua kaleratu genuen. Orain berriz, Euskal Autonomi Erkidegoko Hezkuntza Sailak LHko ikasleak ikastetxeetako patioetan musukoa erabiltzera behartzen jarraituko duela jakin dugu.\nGORA HAURTZAROA manifestuan espresuki haurren eskubideak osoki kontuan har zitzaten eskatzen genien gure arduradun politikoei. Azken erabaki honekin, gaur egungo ikastetxeetako terminologia erabiliz, ikasgai hau “errekuperatzeko” dutela esan genezake.\nErabakiaren berri izan dugunean, jaso ditugun erantzunak argiak izan dira: haserrea, dezepzioa, egonezina, zentzugabekeria, barrabaskeria, berriz ere haurren kontra, bidegabekeria, etsipena…\nBAINA EZIN DUGU ETSI!!!\nAHOTSA ALTXATU BEHARREAN GAUDE.\nMomentu honetan ez dugu zentzuzko arrazoirik ikusten haurrak kanpo espazioan dabiltzanean musukoaren erabilera derrigortzeko.\nHaurrak txertatu gabe daudela eta birusaren hedapen foku berririk gerta ez dadin hartu dute antza neurri hau, baina ez diogu argudio honi inongo zentzutik topatzen, haurrak herriko kale eta plazetan musukorik gabe jolasean ikusten ditugulako, helduok gabiltzan gisara.\nHaurrak txertatzen azkenak izaten ari badira, larritasun gutxien dutenak direla iritzita, zergatik mantendu beraiei neurri zorrotzenak? Haurren kolektiboa txertatzen azkena izateak atzean izan ditzake beste arrazoi batzuk akaso. Askotan azpimarratu izan dugun moduan, hor ere, jendarteak haurrak zein zokoratuta eta ahaztuta dituen ikus daiteke. Jar ditzagun behingoz haurrak erdigunean eta eraiki dezagun guztiontzako izango den herri hezitzaile bat.\nHelduok kalean maskararik gabe, jaiak berriz berreskuratzen ari garenean, diskoteketan dantzatzeko aukera dagoenean, tabernetako barratan zutik poteatu dezakegunean… Erabaki zentzugabe hauek pairatzen jarraitu behar al dute haurrek?\nZintzoki espero dugu familien, Ikastetxeen eta gainontzeko herritarron eraginez Hezkuntza Sailak erabaki honetan atzera egitea eta haur eta nerabeen eskubideetan eta osasun OSO batean oinarritutako erabakiak hartzea.\nHorretarako ere bidelagun izanen gaituzte.\nSan Martin eskolako patio eraldaketa\nTweets by OinHerri\nHerri Hezitzailea, Helbidea | Tel. 943795446 | info@herrihezitzailea.eus\nEuropar Batasuneko datuen babeserako Araudi Orokorraren arabera, Oinherri Herri Hezitzaileak jasotako datu pertsonal guztien babeslea da. Datu pertsonal guztiak gure aldizkaria bidaltzeko erabiliko dira. Oinherri Herri Hezitzaileak datu horiek jasotzeko eta gordetzeko zure baimena behar du. Oinherri Herri Hezitzaileak jasotako datuak ez ditu inortxoren esku utziko. Oinherri Herri Hezitzaileari datuak eman dizkion edonork datu horiek ikusteko, zuzentzeko edo bertan behar uzteko, erabilera mugatzeko eta datuen oposizioa eta mugikortasuna burutzeko eskubidea du, eta horretarako elkarteari jakinarazi behar dio. Pribatutasunari buruzko informazio guztia helbide honetan aurkituko duzu: www.oinherri.eus